text:
కుతుబ్ మీనార్‌ను ఇలా అలంకరించింది జన ఔషధి దివస్‌ను పురస్కరించుకొని, రష్యాకు మద్దతుగా కాదు - FACTLY
Sai Krishna Muthyanolla
March 9, 2022
ప్రస్తుతం ఉక్రెయిన్‌పై రష్యా సైనిక దాడి నిర్వహిస్తున్న నేపథ్యంలో, కుతుబ్ మీనార్ మీద రష్యా జాతీయపతాక లైటింగ్ ఏర్పాటు చేసారంటూ పలు ఫోటోలు షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ ఫోటోలకు సంబంధించిన నిజమేంటో చూద్దాం.
క్లెయిమ్: కుతుబ్ మీనార్‌ను రష్యా జాతీయ పతాకంలోని రంగులలో అలంకరించిన ఫోటోలు.
ఫాక్ట్ (నిజం): ‘జన్ ఔషధి దివస్‌ను’ పురస్కరించుకొని కుతుబ్ మీనార్‌ను ‘అజాది కా అమృత్ మహోత్సవ్’ మరియు ‘జన్ ఔషధి’ థీమ్స్ లో అలంకరించారు. కుతుబ్ మినార్ ఫోటోలపై ‘అజాది కా అమృత్ మహోత్సవ్’ మరియు ‘ప్రధాన మంత్రి భారతీయ జనౌషధి పరియోజన’ అని స్పష్టంగా రాసి ఉంది. ఇలా అలంకరించడానికి రష్యాకి ఎటువంటి సంబంధంలేదు. రష్యాకు మద్దతుగా ఇలా అలంకరించిందన్న వాదనను PIB కూడా కొట్టిపడేసింది. కావున పోస్టు ద్వారా చెప్పేది తప్పు.
భారత ప్రభుత్వం కుతుబ్ మీనార్‌ను రష్యా జాతీయ పతాకంలోని రంగులలో అలంకరించిందని, చైనాకు చెందిన ప్రముఖ వార్తా సంస్థ గ్లోబల్ టైమ్స్ మార్చ్ 07న ఒక కథనాన్ని ప్రచురించింది. చైనా వార్త సంస్థ ఈ వార్తని ప్రసారం చేయడంతో, ఈ వార్త సోషల్ మీడియాలో షేర్ అవుతుంది.
ఐతే నిజానికి కుతుబ్ మీనార్‌ను అలంకరించిన రంగులు మరియు రష్యా జాతీయ పతాకంలోని రంగులు ఒకేలా ఉన్నప్పటికీ, కుతుబ్ మీనార్‌ను ఆ రంగులలో అలంకరించింది జన ఔషధి దివస్‌నను పురస్కరించుకొని, రష్యాకు మద్దతుగా కాదు. పోస్టులో షేర్ చేసిన ఫోటోలలో కుతుబ్ మీనార్‌పై ‘అజాది కా అమృత్ మహోత్సవ్’ మరియు ‘ప్రధాన మంత్రి భారతీయ జనౌషధి పరియోజన’ అని స్పష్టంగా కనిపిస్తుండడం గమనించొచ్చు.
ప్రజలకు తక్కువ ధరలకు నాణ్యమైన మందులను అందించడానికి ‘ప్రధాన మంత్రి భారతీయ జనౌషధి పరియోజన’ అనే పథకాన్ని కేంద్ర ప్రభుత్వం ప్రారంభించింది. జన్ ఔషధి పరియోజన ప్రయోజనాల గురించి సామాన్య ప్రజలకు అవగాహన కల్పించేందుకు ప్రతి సంవత్సరం మార్చి 07వ తేదీన ‘జన్ ఔషధి దివస్’ జరుపుకోవాలని నిర్ణయించారు. ఈ సంవత్సరం వేడుకలను 01 మార్చ్ నుండి 07 మార్చ్ వరకు నిర్వహించాలని నిర్ణయించారు. ఇందులో భాగంగానే కుతుబ్ మీనార్‌ను ‘అజాది కా అమృత్ మహోత్సవ్’ మరియు ‘జన్ ఔషధి’ థీమ్స్ లో అలంకరించారు.
కుతుబ్ మీనార్‌ను అలంకరించిన ఫోటోలను కేంద్ర ఆరోగ్య మంత్రి డా.మన్సుఖ్ మాండవియా మరియు ప్రధాన మంత్రి భారతీయ జనౌషధి పరియోజన అధికారిక ట్విట్టర్ ఎకౌంటు కూడా షేర్ చేసాయి.
An amazing confluence of technology & beauty!
Qutub Minar illuminated with Jan Aushadhi and Azadi Ka Amrit Mahotsav theme from 5th to 7th March.#JanaushadhiDiwas2022 pic.twitter.com/gvTVnNH6gD
ఇలా జన్ ఔషధి దివస్‌లో భాగంగా కుతుబ్ మీనార్‌ను అలంకరించిన ఫోటోలను రష్యాకు మద్దతుగా అలంకరించారని తప్పుగా అర్ధం చేసుకొని షేర్ చేస్తున్నారు. ఇదే విషయాన్ని  ప్రభుత్వ ఫాక్ట్ – చెకింగ్ సంస్థ PIB కూడా ధ్రువీకరించింది.
.@globaltimesnews has claimed in a tweet that Qutub Minar was lit up with the colours of the Russian flag.#PIBFactCheck
▶This claim is #Misleading.
▶Qutub Minar was illuminated as a part of the #JanaushadhiDiwas2022 celebrations.https://t.co/d3twQg8S6N pic.twitter.com/pai4S3D9hM
చివరగా, కుతుబ్ మీనార్‌ను ఇలా అలంకరించింది జన ఔషధి దివస్‌నను పురస్కరించుకొని, రష్యాకు మద్దతుగా కాదు.


text:
కింగ్ జార్జ్-Vను ఉద్దేశిస్తూ 'జన గణ మన'ను తాను రాయలేదని, ‘అధినాయక’ అంటే కింగ్ జార్జ్-V కాదని రవీంద్రనాథ్ ఠాగూర్ చెప్పారు - FACTLY
Sai Krishna Muthyanolla
August 11, 2022
1911లో కింగ్ జార్జ్-V భారత పర్యటన సమయంలో తనను ఉద్దేశిస్తూ భారత జాతీయ గీతం ‘జన గణ మన’ను రవీంద్రనాథ్ ఠాగూర్ రాసాడని చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: 1911లో కింగ్ జార్జ్-V భారత పర్యటన సమయంలో తనను ఉద్దేశిస్తూ భారత జాతీయ గీతం ‘జన గణ మన’ను రవీంద్రనాథ్ ఠాగూర్ రాసాడు.
ఫాక్ట్: 1911 కాంగ్రెస్ సెషన్‌లో ఒకే రోజు రెండు పాటలు పాడారని, అందులో ఒకటి ఠాగూర్ రచించిన ‘జన గణ మన’ కాగా, మరొకటి కింగ్ జార్జ్-V కోసం రామానుజ్ చౌదరి ప్రత్యేకంగా కంపోజ్ చేసిన పాట అని, అయితే కొన్ని ఇంగ్లీష్ మీడియా సంస్థలు మాత్రం ఠాగూర్ పాట కింగ్ జార్జ్-V కోసం పాడారని తప్పుగా రిపోర్ట్ చేసాయని తెలిసింది. కింగ్ జార్జ్-Vను ఉద్దేశిస్తూ ‘జన గణ మన’ను తాను రాయలేదని, ‘జన గణ మన’ గీతంలో ‘అధినాయక’ అంటే  కింగ్ జార్జ్-V కాదని 1937 మరియు 1939లలో తాను రాసిన లేఖల్లో రవీంద్రనాథ్ ఠాగూర్ చెప్పారు. కావున, పోస్ట్‌లో చెప్పింది తప్పుదోవ పట్టించే విధంగా ఉంది.
పోస్ట్‌లో చెప్పిన విషయం గురించి ఇంటర్నెట్‌లో వెతకగా, ‘జన గణ మన’ గీతంలో ‘అధినాయక’ అంటే కింగ్ జార్జ్-V కాదని 2015లో ‘ది ఇండియన్ ఎక్సప్రెస్’ వారు ప్రచురించిన ఒక ఆర్టికల్ సెర్చ్ రిజల్ట్స్‌లో వచ్చింది. 1911 కాంగ్రెస్ సెషన్‌లో ఒకే రోజు రెండు పాటలు పాడారని, అందులో ఒకటి ఠాగూర్ రచించిన ‘జన గణ మన’ కాగా, మరొకటి కింగ్ జార్జ్-V కోసం రామానుజ చౌదరి ప్రత్యేకంగా కంపోజ్ చేసిన పాట అని, అయితే కొన్ని ఇంగ్లీష్ మీడియా సంస్థలు మాత్రం ఠాగూర్ పాట కింగ్ జార్జ్-V కోసం పాడారని తప్పుగా రిపోర్ట్ చేసినట్టు ఆ అర్టికల్‌లో చదవచ్చు. ఈ అంశంపై ఇతర వార్త సంస్థలు రాసిన ఆర్టికల్స్‌లో ఇదే విషయం చెప్పినట్టు ఇక్కడ, ఇక్కడ, మరియు ఇక్కడ చదవచ్చు.
1911 కాంగ్రెస్ సెషన్‌లో మొదటి సారిగా ‘జన గణ మన’ గీతం పాడినట్టు తెలిసింది. 1911 కాంగ్రెస్ సెషన్‌కి సంబంధించిన డాక్యుమెంట్‌లో రెండవ రోజు మీటింగ్ రవీంద్రనాథ్ ఠాగూర్  ‘దేశభక్తి గీతంతో’ మొదలయిందని ఉన్నట్టు చూడవచ్చు. తరువాత కొద్దిసేపటికి రాజ కుటుంబీకుల స్వాగతం కోసం ప్రత్యేకంగా కంపోజ్ చేసిన పాట పడినట్టు ఆ డాక్యుమెంట్‌లో చదవచ్చు. అంతేకాదు, ‘The Historical Record of The Imperial Visit to India 1911’ అనే డాక్యుమెంట్‌లో కూడా రవీంద్రనాథ్ ఠాగూర్ రాజ కుటుంబీకుల స్వాగతం కోసం పాట తయారు చేసినట్టు ఎక్కడా లేదని తెలిసింది.
కింగ్ జార్జ్-Vను ఉద్దేశిస్తూ ‘జన గణ మన’ను తాను రాయలేదని, ‘జన గణ మన’ గీతంలో ‘అధినాయక’ అంటే  కింగ్ జార్జ్-V కాదని 1937 మరియు 1939లలో తాను రాసిన లేఖల్లో రవీంద్రనాథ్ ఠాగూర్ చెప్పినట్టు ఇక్కడ చదవచ్చు. ఈ అంశంపై మరిన్ని వివరాల కోసం ఈ పుస్తకాల్లో (ఇక్కడ, ఇక్కడ, ఇక్కడ మరియు ఇక్కడ) చూడవచ్చు.
చివరగా, కింగ్ జార్జ్-Vను ఉద్దేశిస్తూ ‘జన గణ మన’ను తాను రాయలేదని, ‘అధినాయక’ అంటే కింగ్ జార్జ్ V కాదని రవీంద్రనాథ్ ఠాగూర్ చెప్పారు.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
పెద్ద నోట్ల రద్దుకి సంబంధించి కాంగ్రెస్ గురించి రాఘురామ్ రాజన్ ఈ వ్యాఖ్యలు చేయలేదు - FACTLY
Sai Krishna Muthyanolla
May 24, 2022
“పాకిస్థాన్‌లోని దాదాపు 8 లక్షల కోట్ల రూపాయల భారత కరెన్సీని అక్రమంగా భారత్‌లోకి తరలించాలని ప్లాన్ చేశారు. నాకు రహస్య సమాచారం వచ్చింది. ప్రధాని మోదీ వద్దకు తీసుకెళ్లి చెప్పాను. వెంటనే 500, 1000 రూపాయల నోట్లు చెల్లవని ప్రకటించారు. ఎవ్వరూ ఊహించలేనంత వేగం ఆయనది”, అని ఆర్‌బీఐ మాజీ గవర్నర్ రాఘురామ్ రాజన్ అన్నట్టు చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. అంతేకాదు, పాకిస్థాన్‌లో కాంగ్రెస్ పార్టీ రూ. 5 లక్షల కోట్లు దాచిపెట్టిందని కూడా రాఘురామ్ రాజన్ చెప్పినట్టు పోస్ట్‌లో రాసారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: పాకిస్థాన్‌లోని దాదాపు 8 లక్షల కోట్ల రూపాయల భారత కరెన్సీని అక్రమంగా భారత్‌లోకి తరలించాలని ప్లాన్ చేశారని, ప్రధాని మోదీకి చెప్పగానే, వెంటనే పెద్ద నోట్లను రద్దు చేసారని రాఘురామ్ రాజన్ తెలిపారు.
ఫాక్ట్: పోస్ట్‌లోని వ్యాఖ్యలను ఆర్‌బీఐ మాజీ గవర్నర్ రాఘురామ్ రాజన్ చేసినట్టు ఎక్కడా ఎటువంటి సమాచారం గానీ, ఆధారాలు గానీ లేవు. డీమోనిటైజేషన్ (పెద్ద నోట్ల రద్దు) సమయంలో రాఘురామ్ రాజన్ ఆర్‌బీఐ గవర్నర్‌గా లేరు. అంతేకాదు, పాకిస్థాన్‌లో కాంగ్రెస్ పార్టీ రూ. 5 లక్షల కోట్లు దాచిపెట్టిందని కూడా రాఘురామ్ రాజన్ ఎక్కడా చెప్పలేదు. కావున, పోస్ట్‌లో చెప్పింది తప్పు.
పోస్ట్‌లోని వ్యాఖ్యలను ఆర్‌బీఐ మాజీ గవర్నర్ రాఘురామ్ రాజన్ చేసారా అని ఇంటర్నెట్‌లో వెతకగా, రాజన్ అలాంటి వ్యాఖ్యలు చేసినట్టు ఎక్కడా ఎటువంటి సమాచారం దొరకలేదు. “డిమోనిటైజేషన్‌పై నా అభిప్రాయం కోసం ఫిబ్రవరి 2016లో ప్రభుత్వం అడిగింది. నేను మౌఖికంగా ఆ అభిప్రాయం ఇచ్చాను. దీర్ఘకాలిక ప్రయోజనాలు ఉన్నప్పటికీ, స్వల్పకాలిక ఆర్థిక వ్యయాలు వాటి కంటే ఎక్కువగా ఉంటాయని నేను భావించాను”, అని రాజన్ తన పుస్తకంలో  రాసినట్టు తెలిసింది. అంతేకాదు, “నా పదవీ కాలంలో ఏ సమయంలోనూ పెద్ద నోట్ల రద్దుపై నిర్ణయం తీసుకోమని ఆర్‌బీఐని ప్రభుత్వం కోరలేదు“, అని కూడా రాజన్ తెలిపినట్టు ఇక్కడ మరియు ఇక్కడ చూడవచ్చు.
డీమోనిటైజేషన్ (పెద్ద నోట్ల రద్దు) సమయంలో రాఘురామ్ రాజన్ ఆర్‌బీఐ గవర్నర్‌గా లేరు. తనను కొనసాగించడానికి ప్రభుత్వం తరుపు నుండి ఎటువంటి ఆఫర్ రాలేదని రాఘురామ్ రాజన్ తెలిపారు. కాబట్టి, రాఘురామ్ రాజన్ చెప్పడంతో, మోదీ వెంటనే పెద్ద నోట్ల రద్దు నిర్ణయం తీసుకున్నట్టు పోస్ట్‌లో చెప్పినదాంట్లో వాస్తవం లేదు. అంతేకాదు, రాఘురామ్ రాజన్ ఆర్‌బీఐ గవర్నర్‌గా ఉన్నప్పుడు నోట్ల రద్దు ఆలోచనను వ్యతిరేకించడమే తను ఆర్‌బీఐని వదిలి వెళ్ళడానికి కారణమని చిదంబరం అభిప్రాయపడినట్టు ఇక్కడ చదవచ్చు.
Exclusive: Raghuram Rajan on reasons for not staying on as RBI Governor
WATCH live on https://t.co/hMlRpgak2y or https://t.co/QV4m2vDU7z pic.twitter.com/fUPbOqxTHz
పాకిస్థాన్‌లో కాంగ్రెస్ పార్టీ రూ.5 లక్షల కోట్లు దాచిపెట్టిందని కూడా రాఘురామ్ రాజన్ ఎక్కడా చెప్పలేదు. “మీరు ఒక ప్రభుత్వాన్ని మరొకదాని కంటే నిర్ణయాత్మకంగా భావించారా?” అని ‘ది టైమ్స్ అఫ్ ఇండియా’ వారు రాజన్‌ని అడగగా, “ప్రభుత్వాలతో నిర్దిష్ట సంబంధాలపై నేను వ్యాఖ్యానించలేను…రెండు ప్రభుత్వాలతోనూ నాకు సత్సంబంధాలు ఉన్నాయి”, అని తను సమాధానమిచ్చినట్టు ఇక్కడ చదవచ్చు.
పోస్ట్‌లో చిదంబరం ఇచ్చిన ఒక ఇంటర్వ్యూ గురించి కూడా ఉంది. అయితే, దానికి సంబంధించి ఎటువంటి ఖచ్చితమైన సమాచారం మాకు దొరకలేదు. అయితే, ఇండియాలోని ఫేక్ నోట్లకు చిదంబరం కారణమని సుబ్రమణ్యస్వామి ఆరోపించినట్టు తెలిసింది. “చిదంబరం ఆర్థిక మంత్రిగా ఉన్నప్పుడు ఇదంతా మొదలైంది. అతను లండన్‌లోని డి లా ర్యూ అనే బ్రిటిష్ కంపెనీకి కరెన్సీని ముద్రించే కాంట్రాక్టును ఇచ్చాడు మరియు అదే కంపెనీ పాకిస్తాన్‌కు కూడా కరెన్సీని ముద్రిస్తోంది. కాబట్టి, కరెన్సీ పేపర్లను పొందడం పాకిస్తాన్‌కు సులువుగా మారింది”, అని సుబ్రమణ్యస్వామి చెప్పినట్టు ఇక్కడ చదవచ్చు.
డి లా ర్యూ అనే బ్రిటిష్ కంపెనీ మరియు భారత ప్రభుత్వం మధ్య సంబంధాల గురించి మరింత సమాచారాన్ని ఇక్కడ, ఇక్కడ, ఇక్కడ, మరియు ఇక్కడ చదవచ్చు.
చివరగా, పెద్ద నోట్ల రద్దుకి సంబంధించి కాంగ్రెస్ గురించి రాఘురామ్ రాజన్ పోస్ట్‌లోని వ్యాఖ్యలు చేయలేదు.


text:
నటుడు సుశాంత్ సింగ్ రాజ్ పూత్ ని ‘క్రికెటర్’ అని పిలుస్తూ రాహుల్ గాంధీ ట్వీట్ చేయలేదు - FACTLY
Sai Krishna Muthyanolla
June 16, 2020
ఇటీవలే చనిపోయిన సినిమా నటుడు సుశాంత్ సింగ్  రాజ్ పూత్ పై రాహుల్ గాంధీ ట్వీట్ చేస్తూ, సుశాంత్ ని క్రికెటర్ అని అన్నాడని చెప్తూ ఒక ట్వీట్ ఫోటోని ఫేస్బుక్ లో చాలా మంది షేర్ చేస్తున్నారు. అయితే, అది ఒక ఫేక్ ఎడిటెడ్ ట్వీట్ అని FACTLY విశ్లేషణలో తేలింది. ట్విట్టర్ లో నటుడు సుశాంత్ సింగ్  రాజ్ పూత్  పై రాహుల్ గాంధీ చేసిన ట్వీట్ ని చూస్తే, ఆ ట్వీట్ లో తను సుశాంత్ సింగ్ రాజ్ పూత్ ని క్రికెటర్ అని అనలేదని, తనని ఒక ప్రతిభావంతుడైన నటుడిగా (‘talented actor’) పిలిచినట్టు తెలుస్తుంది. ఒరిజినల్ ట్వీట్ మరియు ఎడిట్ చేసిన ట్వీట్ లో సమయం మరియు మిగిలిన పదాలు ఒకేలా ఉన్నట్టు గమనించవచ్చు. కేవలం, ‘actor’ స్థానంలో, ‘Cricketer’ అని ఎడిట్ చేసి తప్పుగా షేర్ చేస్తున్నారు.
సోర్సెస్:
క్లెయిమ్ – ఫేస్బుక్ పోస్ట్ (ఆర్కైవ్డ్)
ఫాక్ట్ –
1.  రాహుల్ గాంధీ ట్వీట్ – https://twitter.com/RahulGandhi/status/1272167327459508224
Did you watch our new video?


text:
జమ్మూకాశ్మీర్‌కు తిరిగి రాష్ట్ర హోదా కల్పిస్తామని రాహుల్ గాంధీ చేసిన వ్యాఖ్యలను వక్రీకరించి షేర్ చేస్తున్నారు - FACTLY
Sai Krishna Muthyanolla
January 25, 2023
జమ్మూ కాశ్మీర్‌లో తిరిగి ఆర్టికల్ 370ని పునరుద్ధరిస్తామని రాహుల్ గాంధీ వ్యాఖ్యానించినట్టు రిపోర్ట్ చేసిన ఒక న్యూస్ పేపర్ క్లిప్‌ను షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఐతే ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: జమ్మూ కాశ్మీర్‌లో తిరిగి ఆర్టికల్ 370ని పునరుద్ధరిస్తాం – జమ్మూ సభలో రాహుల్ గాంధీ
ఫాక్ట్(నిజం): భారత్ జోడో యాత్రలో భాగంగా జమ్మూలో జరిగిన బహిరంగ సభలో రాహుల్ గాంధీ మాట్లాడుతూ ‘జమ్మూకాశ్మీర్‌కు తిరిగి రాష్ట్ర హోదా కల్పిస్తామని, కాంగ్రెస్ పార్టీ ఇందుకు పూర్తి మద్దతిస్తుందని’ మాత్రమే అన్నాడు. రాహుల్ గాంధీ చేసిన వ్యాఖ్యలను తప్పుగా అర్ధం చేసుకొని ‘జమ్మూకాశ్మీర్‌లో తిరిగి ఆర్టికల్ 370ని పునరుద్దరిస్తాం’ అని రాహుల్ అన్నట్టు షేర్ చేస్తున్నారు. కాంగ్రెస్ వర్కింగ్ కమిటీ కూడా ఆర్టికల్ 370 రద్దుపై చేసిన తీర్మానంలో కూడా రద్దు చేసిన విధానాన్ని తప్పుబట్టిందే కాని, ఆర్టికల్ 370ను పునరుద్దరించాలని అనలేదు. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
వైరల్ అయిన న్యూస్ క్లిప్ కోసం గూగుల్‌లో వెతకగా, ‘నినాదం’ అనే పత్రిక ఈ వార్తను 24 జనవరి 2022 నాడు ప్రచురించినట్టు తెలిసింది. భారత్ జోడో యాత్రలో భాగంగా ఇటీవల 23 జనవరి 2022న జమ్మూలో జరిగిన బహిరంగ సభలో రాహుల్ గాంధీ మాట్లాడుతూ ‘జమ్మూకాశ్మీర్‌లో తిరిగి ఆర్టికల్ 370ని పునరుద్ధరిస్తాం’ అని అన్నట్టు వైరల్ అవుతున్న న్యూస్ క్లిప్ రిపోర్ట్ చేసింది. అలాగే ‘జమ్మూకాశ్మీర్‌కు ప్రత్యేక ప్రతిపత్తి ఇవ్వాల్సిందేనని అందుకు కాంగ్రెస్ పార్టీ పూర్తి మద్దతు ఇస్తుందని రాహుల్ హామీ ఇచ్చినట్టు’ కూడా ఈ కథనంలో రిపోర్ట్ చేసారు.
కానీ, నిజానికి భారత్ జోడో యాత్రలో భాగంగా జమ్మూలో జరిగిన బహిరంగ సభలో ఆర్టికల్ 370ని ఉద్దేశించి రాహుల్ గాంధీ ఇలాంటి వ్యాఖ్యలు చేయలేదు. రాహుల్ గాంధీ కేవలం ‘జమ్మూకాశ్మీర్‌కు తిరిగి రాష్ట్ర హోదా కల్పిస్తామని, కాంగ్రెస్ పార్టీ ఇందుకు పూర్తి మద్దతిస్తుంది’ అని మాత్రమే అన్నాడు. ఈ ప్రసంగాన్ని ప్రసారం చేసిన వీడియో ఇక్కడ చూడొచ్చు.
రాహుల్ గాంధీ జమ్మూ సభలో చేసిన ఈ వ్యాఖ్యలను తప్పుగా అర్థం చేసుకుని ‘నినాదం’ అనే వార్తా సంస్థ ‘జమ్మూకాశ్మీర్‌లో తిరిగి ఆర్టికల్ 370ని పునరుద్ధరిస్తాం ’ అని వ్యాఖ్యానించినట్టు రిపోర్ట్ చేసి ఉంటుంది. అంతకుముందు భారత్ జోడో యాత్ర జమ్మూకాశ్మీర్‌లో మొదలైనప్పుడు కూడా రాహుల్ గాంధీ ఆర్టికల్ 370 రద్దును విమర్శించాడే తప్ప కాంగ్రెస్ పార్టీ ఆర్టికల్ 370ను పునరుద్ధరిస్తుందని అనలేదు. ఇకపోతే నిన్న జరిగిన ఒక ప్రెస్ మీట్‌లో ఆర్టికల్ 370కు సంబంధించి రాహుల్ గాంధీ మాట్లాడుతూ ఆర్టికల్ 370పై కాంగ్రెస్ వర్కింగ్ కమిటీ తీర్మానానికి కట్టుబడి ఉన్నామని స్పష్టం చేసాడు.
ఆర్టికల్ 370పై కాంగ్రెస్ వర్కింగ్ కమిటీ తీర్మానం :
కేంద్ర ప్రభుత్వం ఆగస్ట్ 2019లో ఆర్టికల్ 370ని రద్దు చేస్తూ నిర్ణయం తీసుకుంది. కేంద్రం నిర్ణయం తరవాత కాంగ్రెస్ వర్కింగ్ కమిటీ దీనిపై చర్చించి ఒక తీర్మానాన్ని విడుదల చేసింది. ఈ తీర్మానంలో కేంద్రం తీసుకున్న ఈ చర్య ఏకపక్షం, మరియు పూర్తిగా అప్రజాస్వామికం అని పేర్కొంది. అన్ని వర్గాల ప్రజలతో సంప్రదింపులు జరిపిన తర్వాత మరియు భారత రాజ్యాంగానికి అనుగుణంగానే ఆర్టికల్ 370కు సవరణలు చేయాలని పేర్కొంది.
Resolution adopted by the Congress Working Committee on the undemocratic abrogation by the BJP Govt of Article 370 of the Constitution of India. pic.twitter.com/6yugfhL7Wk
దీన్నిబట్టి కాంగ్రెస్ వర్కింగ్ కమిటీ కూడా ఆర్టికల్ 370ను పునరుద్ధరించాలని అనలేదని, కేవలం ఆర్టికల్ 370ను రద్దు చేసిన విదానాన్ని తప్పుబట్టిందని స్పష్టమవుతుంది. ఒకవేళ రాహుల్ గాంధీ నిజంగానే ఆర్టికల్ 370ని పునరుద్ధరిస్తామని వ్యాఖ్యానించి ఉంటే ప్రధాన వార్తా సంస్థలు ఈ విషయాన్ని రిపోర్ట్ చేసి ఉండేవి. కానీ రాహుల్ గాంధీ అలా అన్నట్లు ఏ సంస్థ రిపోర్ట్ చేయలేదు. కేవలం జమ్మూకాశ్మీర్‌కు రాష్ట్ర హోదా ఇస్తాం అని మాత్రమే అన్నట్టు వార్తా సంస్థలు రిపోర్ట్ చేసాయి. ఈ వార్తా కథనాలు ఇక్కడ మరియు ఇక్కడ చూడొచ్చు.
చివరిగా, జమ్మూకాశ్మీర్‌కు తిరిగి రాష్ట్ర హోదా కల్పిస్తామని రాహుల్ గాంధీ చేసిన వ్యాఖ్యలను వక్రీకరించి షేర్ చేస్తున్నారు.

created: January 25, 2023


text:
కాంగ్రెస్ ముస్లింల కోసం పుట్టింది అంటూ రాహుల్ గాంధీ ఎటువంటి ట్వీట్ చేయలేదు - FACTLY
Sai Krishna Muthyanolla
May 25, 2021
కాంగ్రెస్ ముస్లింల కోసం పుట్టిన పార్టీ అని, భారత దేశం మీద ఎక్కువ హక్కులు ముస్లింలకే ఉన్నాయని కాంగ్రెస్ నాయకుడు రాహుల్ గాంధీ ఇటివల ట్వీట్ పెట్టినట్టు సోషల్ మీడియాలో ఒక పోస్ట్ షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: కాంగ్రెస్ ముస్లింల కోసం పుట్టింది అంటూ రాహుల్ గాంధీ ఇటీవల ట్వీట్ చేసారు.
ఫాక్ట్ (నిజం): పోస్టులో షేర్ చేసిన ఫోటో ఎడిట్ చేయబడినది. కాంగ్రెస్ ముస్లింల కోసం పుట్టింది అంటూ రాహుల్ గాంధీ ఎటువంటి ట్వీట్ చేయలేదు. 2018లో జరిగిన ఒక మీటింగ్ లో కాంగ్రెస్ పార్టీ, ముస్లింలకు సంబంధించిన పార్టీ అని రాహుల్ గాంధీ పేర్కొన్నట్టు, ‘Inquilab’ అనే న్యూస్ సంస్థ ఆర్టికల్ పబ్లిష్ చేసింది. అయితే, ‘Inquilab’ న్యూస్ సంస్థ రిపోర్ట్ చేసిన ఈ సమాచారం తప్పని కాంగ్రెస్ పార్టీ స్పష్టం చేసింది. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ట్వీట్ కోసం రాహుల్ గాంధీ అధికారిక ట్విట్టర్ హేండిల్ లో వెతికితే, కాంగ్రెస్ ముస్లింల కోసం పుట్టింది అంటూ రాహుల్ గాంధీ ఎటువంటి ట్వీట్ పెట్టలేదని తెలిసింది. పోస్టులో షేర్ చేసిన ఫోటోలో, రాహుల్ గాంధీ ట్విట్టర్ హేండిల్ పై వేరిఫైడ్ సింబల్ లేకపోవడాన్ని మనం గమనించవచ్చు.
2018లో జరిగిన ఒక ముస్లిం కమ్యూనిటీ మీటింగ్ లో రాహుల్ గాంధీ, కాంగ్రెస్ ముస్లింలకు సంబంధించిన పార్టీ అని పేర్కొన్నట్టు ‘Inquilab’ అనే ఉర్దూ వార్త పత్రిక ఆర్టికల్ పబ్లిష్ చేసింది. ‘Inquilab’ పబ్లిష్ చేసిన ఈ ఆర్టికల్ ని బీజేపీ నాయకులు చాలా మంది తమ ట్విట్టర్ హేండిల్స్ లో షేర్ చేసారు. ఆ ట్వీట్లని ఇక్కడ, ఇక్కడ చూడవచ్చు. ఈ విషయాన్ని రిపోర్ట్ చేస్తూ పబ్లిష్ చేసిన న్యూస్ ఆర్టికల్స్ ని ఇక్కడ, ఇక్కడ చూడవచ్చు.
అయతే, ‘Inquilab’ వార్త పత్రిక రిపోర్ట్ చేసిన సమాచారం తప్పని కాంగ్రెస్ పార్టీ స్పష్టం చేసింది. ‘Inquilab’ పేర్కొన్న మీటింగ్ లో రాహుల్ గాంధీ, దేశంలోని అన్ని మతాల లాగే ముస్లిం మత ప్రజల అభివృద్ధి కోసం సంక్షేమ పథకాలు తీసుకొస్తామని తెలిపినట్టు ‘Scroll.in’ న్యూస్ వెబ్సైటు రిపోర్ట్ చేసింది. అంతేకాదు, ఆ ముస్లిం కమ్యూనిటీ మీటింగ్ కి  హజరైన పలువురు ప్రముఖులు కూడా ‘Inquilab’ ఉర్దూ వార్త పత్రిక ప్రచురించిన ఆర్టికల్ తప్పని తెలిపారు. కాంగ్రెస్ పార్టీ ముస్లింలకు సంబంధించిన పార్టీ అని రాహుల్ గాంధీ ఆ మీటింగ్ లో పేర్కొనలేదని వారు స్పష్టం చేసారు. దీనికి సంబంధించి NDTV న్యూస్ ఛానల్ పబ్లిష్ చేసిన వీడియోని ఇక్కడ చూడవచ్చు. అంతే కాదు, అయన ఆలా అన్నట్టు ఎటువంటి వీడియో ఆధారం గానీ, ఆడియో ఆధారం గానీ లేవు.
తన పై వస్తున్న ఈ వివాదాస్పద వార్తల గురించి స్పందిస్తూ, రాహుల్ గాంధీ 17 జూలై 2018 నాడు ఒక ట్వీట్ పెట్టారు. కాంగ్రెస్, దేశంలోని అన్ని మతాలకి  సంబంధించిన పార్టీ అని రాహుల్ గాంధీ తన ట్వీట్ లో స్పష్టం చేసారు. ఈ వివరాల ఆధారంగా కాంగ్రెస్ నాయకుడు రాహుల్ గాంధీ, కాంగ్రెస్ పార్టీ ముస్లిం మతానికి సంబంధించిన పార్టీ అని పేర్కొనలేదని చెప్పవచ్చు.
I stand with the last person in the line. The exploited, marginalised and the persecuted. Their religion, caste or beliefs matter little to me.
I seek out those in pain and embrace them. I erase hatred and fear.
I love all living beings.
I am the Congress.
చివరగా, కాంగ్రెస్ ముస్లింల కోసం పుట్టింది అంటూ రాహుల్ గాంధీ ఎటువంటి ట్వీట్ చేయలేదు.


text:
వై.ఎస్. జగన్ ప్రభుత్వం అమలుపరుస్తున్న పథకాలని తాను అనుసరిస్తానని రాహుల్ గాంధీ పేర్కొనలేదు - FACTLY
Sai Krishna Muthyanolla
October 9, 2022
ఆంధ్రప్రదేశ్ ముఖ్యమంత్రి వై.ఎస్. జగన్మోహన్ రెడ్డి తరహాలో తాము కూడా బ్యాంక్ ఖాతాలలో నేరుగా డబ్బులు వేస్తామని కాంగ్రెస్ నాయకుడు రాహుల్ గాంధీ పేర్కొన్నారు, అంటూ సోషల్ మీడియాలో ఒక పోస్ట్ షేర్ అవుతోంది. దేశంలో ఎంత పెద్ద నాయకుడైనా జగన్ బాటలో నడవాల్సిందేనని ఈ పోస్టుని షేర్ చేస్తూ అంటున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: వై.ఎస్. జగన్ ప్రభుత్వం తరహాలో బ్యాంక్ ఖాతాలో నేరుగా డబ్బులు వేస్తామని కాంగ్రెస్ నాయకుడు రాహుల్ గాంధీ పేర్కొన్నారు.
ఫాక్ట్ (నిజం): 2022 మే నెలలో తెలంగాణలో జరిగిన ఒక బహిరంగ సభలో రాహుల్ గాంధీ, కాంగ్రెస్ పార్టీ అధికారంలోకి వస్తే రైతులకు రూణమాఫీతో పాటు ప్రతి ఎకరానికి 15 వేల రూపాయిలను నేరుగా రైతుల బ్యాంక్ ఖాతాలో వేస్తామని ప్రకటించారు. అయితే, రాహుల్ గాంధీ చేసిన ఈ వాగ్ధానాన్ని, ఆంధ్రప్రదేశ్ ప్రభుత్వం అమలు పరుస్తున్న వైఎస్ఆర్ రైతు భరోసా పథకంతో పొలుస్తూ, రాహుల్ గాంధీ  వై.ఎస్. జగన్ పథకాలని అనుసరిస్తున్నారని ‘DOT News’ అనే యూట్యూబ్ ఛానెల్ మొదట పోస్ట్ పెట్టింది. వై.ఎస్. జగన్ పథకాలని తాను అనుసరిస్తానని రాహుల్ గాంధీ ఎక్కడా పేర్కొనలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన ఫోటోపై ‘DOT NEWS’ అనే వాటర్ మార్క్ ఉండటాన్ని మనం చూడవచ్చు. పోస్టులో చేస్తున్న క్లెయింకు సంబంధించిన వివరాల కోసం ఇంటర్నెట్లో వెతికితే, “ఆంధ్రా సిఎం జగన్ లాగే డైరెక్ట్ గా అకౌంట్ లో వేస్తా”, అనే టైటిల్‌తో ‘DOT NEWS’ యూట్యూబ్ చానెల్ 06 మే 2022 నాడు ఒక వీడియోని పబ్లిష్ చేసినట్టు తెలిసింది.
2022 మే నెలలో వరంగల్ బహిరంగ సభలో రాహుల్ గాంధీ చేసిన ప్రసంగం వీడియో క్లిప్పుని ఈ యూట్యూబ్ పోస్టులో షేర్ చేశారు. వరంగల్‌లో ప్రకటించిన డిక్లరేషన్ గురించి రాహుల్ గాంధీ ఈ సభలో ప్రస్తావిస్తూ, కాంగ్రెస్ పార్టీ అధికారంలోకి వస్తే రూణమాఫీతో పాటు ప్రతి ఎకరానికి 15 వేల రూపాయిలను నేరుగా రైతుల బ్యాంక్ ఖాతాలో వేస్తామని ప్రకటించారు. ‘DOT NEWS’ పబ్లిష్ చేసిన వీడియోలో రాహుల్ గాంధీ తాను ఆంధ్రప్రదేశ్ రాష్ట్రంలో వై.ఎస్. జగన్ పథకాలని అనుసరిస్తానని ఎక్కడా పేర్కొనలేదు.
అయితే, రాహుల్ గాంధీ తెలంగాణ సభలో చేసిన ఈ డైరెక్ట్ బెనిఫిట్ పథకం వాగ్ధానాన్ని, ఆంధ్రప్రదేశ్ ప్రభుత్వం అమలు పరుస్తున్న వైఎస్ఆర్ రైతు భరోసా పథకంతో పొలుస్తూ, రాహుల్ గాంధీ  వై.ఎస్. జగన్ పథకాలని అనుసరిస్తున్నారని ‘DOT NEWS’ ఛానెల్ ఈ వీడియోని తప్పుదోవ పట్టించే టైటిల్‌తో యూట్యూబ్లో పబ్లిష్ చేసింది. తెలంగాణ ‘రైతు బంధు’ పథకం, కేంద్ర ప్రభుత్వ  ‘ప్రధానమంత్రి కిసాన్ సమ్మాన్ నిధి యోజన’ పథకాలు కూడా రైతుల బ్యాంక్ ఖాతాలో ప్రతి సంవత్సరం నేరుగా డబ్బులని జమ చేసే పథకాలే.
చివరగా, ఆంధ్రప్రదేశ్ రాష్ట్రంలో వై.ఎస్. జగన్ ప్రభుత్వం అమలుపరుస్తున్న పథకాలని తాను అనుసరిస్తానని రాహుల్ గాంధీ ఎక్కడా పేర్కొనలేదు.

created: October 9, 2022


text:
రాహుల్ గాంధీ తన ట్వీట్ లో ఇప్పటివరకు రెండు డోసులు తీసుకున్న 1.4% జనాభా గురించి పేర్కొన్నాడు, కేవలం మొదటి డోస్ తీసుకున్న వారి గురించి కాదు - FACTLY
Sai Krishna Muthyanolla
April 26, 2021
ఒక సోషల్ మీడియా పోస్ట్ కోవిడ్-19 వాక్సినేషన్ కు సంబంధించి ఎక్కువగా షేర్ చేస్తున్నారు. అందులో రాహుల్ గాంధీ తన ట్విట్టర్ పోస్ట్ ద్వారా తప్పుడు ప్రచారం చేస్తున్నారని, 10% పైగా  భారత జనాభాకు వాక్సినేషన్ అందిన దగ్గర 1.4% అని చూపిస్తున్నారని షేర్ చేస్తున్నారు. ఈ కథనం ద్వారా అందులో ఎంత నిజముందో చూదాం.
క్లెయిమ్: దేశంలో 10% పైగా జనాభా కోవిడ్-19వాక్సిన్ తీసుకుంటే, 1.4% జనాభా మాత్రమే వాక్సిన్ తీసుకున్నట్టు రాహుల్ గాంధీ చేసిన తప్పుడు ట్వీట్.
ఫాక్ట్: పూర్తి వాక్సినేషన్ అనేది ఒక మనిషి రెండు డోస్ లు తీసుకున్న తరువాతే సాధ్యం అవుతుంది. ప్రభుత్వ లెక్కల ప్రకారంగానే సుమారు 12 కోట్లమందికి మొదటి డోస్, సుమారు 2 కోట్లమందికి రెండవ డోస్ అందింది. అంటే పూర్తిగా వాక్సినేషన్ అయినవారు సుమారు 2 కోట్లు (సుమారు 1.5% భారత దేశ జనాభా). రాహుల్ గాంధీ తన ట్వీట్ లో 1.4% జనాభాకు పూర్తి వాక్సినేషన్ అయిన్నట్టు పేర్కొన్నాడు, కేవలం మొదటి డోస్ తీసుకున్న సుమారు 10% జనాభా గురించి కాదు. కావున, పోస్ట్ ద్వారా చెప్పేది తప్పు.
ఈ ఆర్టికల్ రాసే సమయానికి భారత దేశంలో 14 కోట్ల వాక్సినేషన్ డోసేజ్ లు ఇచ్చారు, మొదటి డోస్ సుమారు 12 కోట్ల మందికి ఇచ్చారు, మొత్తం రెండు డోసులు సుమారు 2 కోట్ల మందికి ఇచ్చారు. ఈ లెక్క భారత ప్రభుత్వం కోవిన్ డాష్ బోర్డు లో ఎప్పటికప్పుడు అప్డేట్ చేస్తుంది.
ఒక మనిషికి పూర్తిగా వాక్సినేషన్ అందాలి అని అంటే, అతను రెండు డోసుల వాక్సిన్ తీసుకోవాలి. రాహుల్ గాంధీ తన పోస్టులో పూర్తి వాక్సినేషన్ (Population fully vaccinated) తీసుకున్నవారి గురించి మాట్లాడుతున్నట్టు పేర్కొన్నాడు, మొత్తం డోస్ ల సంఖ్య గురించి కాదు, కేవలం ఒకే డోస్ తీసుకున్న వాళ్ళ గురుంచి కూడా కాదు.
India needs #vaccine, Mr. Lying Machine! pic.twitter.com/SbUWyLMIL5
రాహుల్ గాంధీ ఈ ట్వీట్ 24 ఏప్రిల్ 2021న చేసాడు. ప్రెస్ ఇన్ఫర్మేషన్ బ్యూరో వారు విడుదల చేస్తున్న రోజు వారి బులెటిన్ లో 23 ఏప్రిల్ 2021 వరకు రెండు కోట్లకు పైగా జనాభా (సుమారు 1.5% భారత దేశ జనాభా) వాక్సిన్ రెండు డోసులు తీసుకున్నట్టు చూడవొచ్చు.
చివరగా, ఇప్పటివరకు దేశంలో మొత్తం ఇచ్చిన వాక్సిన్ డోసుల సంఖ్య సుమారు 14 కోట్లు. కానీ, పూర్తిగా వాక్సినేషన్ పొందినవారు (రెండు డోసులు తీసుకున్న వారు) సుమారు 2 కోట్లు.


text:
ఫోటో రాహుల్ గాంధీ వలస కార్మికులతో మాట్లాడిన తర్వాత, కాంగ్రెస్ పార్టీ వాలంటీర్లు వారిని వాహనాల్లో ఇంటికి తరలించే సమయం లో తీసినది - FACTLY
Sai Krishna Muthyanolla
May 23, 2020
ఫేస్బుక్ లో రెండు ఫోటోలను పోస్ట్ చేసి, వాటిల్లో ఉన్నది కాంగ్రెస్ కార్యకర్తలని, వారికి ముందుగానే ట్రైనింగ్ ఇచ్చి కార్లలో రోడ్ల మీదికి తీసుకువచ్చారని, రోడ్లపై వారు వలస కార్మికుల వేషంలో నడుచుకుంటూ పోతుండగా, పథకం ప్రకారం రాహుల్ గాంధీ వచ్చి వారితో యాద్రృచ్చికంగా మాట్లాడినట్లుగా చేసి మీడియా కవరేజ్ వచ్చేలా చేసారని చెప్తున్నారు. ఆ పోస్ట్ లో ఎంతవరకు నిజముందో చూద్దాం.
ఫోటోలో రాహుల్ గాంధీ తో ఉన్నవారు వలస కార్మికులు కాదు, వారిని కార్లో తీసుకొని వచ్చి రోడ్డు మీద కూర్చోపెట్టారు.
ఫాక్ట్ (నిజం): ఇద్దరు వ్యక్తులు కార్ లో కూర్చుని ఉన్న ఫోటో రాహుల్ గాంధీ వలస కార్మికులతో మాట్లాడిన తర్వాత తీసినది. కాంగ్రెస్ వాలంటీర్లు సుమారు 25 మంది వలసదారులను ఇళ్లకు చేర్చేందుకు వాహనాలను ఏర్పాటు చేసారు. ఇద్దరు వ్యక్తులు కార్ లో కూర్చుని ఉన్న ఫోటో కాంగ్రెస్ పార్టీ వాలంటీర్లు వారిని వాహనాల్లో ఇంటికి తరలించే సమయం లో తీసినది. కావున పోస్టు లో చెప్పింది తప్పు.
రాహుల్ గాంధీ 16 మే 2020 న ఢిల్లీ మీదగా తమ ఇళ్లకు నడుచుకుంటూ వెళ్తున్న కొందరు వలస కార్మికులతో సంభాషించారు. ఒక ఫోటో ఆ సందర్భానికి సంబంధించినది. అదే ఫోటో ను ‘ANI’ చేసిన ట్వీట్ లో చూడవచ్చు.
‘ANI’ యొక్క మరోక ట్వీట్ లో, రాహుల్ గాంధీ వలసదారులతో సంభాషించిన తరువాత, కాంగ్రెస్ పార్టీ వాలంటీర్లు సుమారు 25 మంది వలస కూలీలను వారి ఇళ్లకు పంపేందుకు కొన్ని వాహనాలను ఏర్పాటు చేశారని చూడవొచ్చు. పోలీసులు ఇద్దరు వ్యక్తులు మాత్రమే కలిసి వెళ్లడానికి అనుమతించినందున, వలసదారులను ఇద్దరు వ్యక్తుల బృందాలుగా చేసి వారిని పంపినట్టు ఢిల్లీ కాంగ్రెస్ నాయకుడు చెప్పారు. కావున, ఇద్దరు వ్యక్తులు కార్ లో కూర్చుని ఉన్న ఫోటో కాంగ్రెస్ పార్టీ వాలంటీర్లు వారిని వాహనాల్లో ఇంటికి తరలించే సమయం లో తీసినది. ఆ ఫోటోని ఒక కాంగ్రెస్ నాయకుడు పెట్టిన ట్వీట్ లో చూడవచ్చు. ఆ సంఘటనకు సంబంధించిన న్యూస్ వీడియో ని ఇక్కడ చూడవచ్చు. అందులో వలస కార్మికులు కాంగ్రెస్ పార్టీ వారు తమను ఇళ్లకు చేరుస్తున్నారని చెప్పారు.
చివరిగా, ఇద్దరు వ్యక్తులు కార్ లో కూర్చుని ఉన్న ఫోటో రాహుల్ గాంధీ వలస కార్మికులతో మాట్లాడిన తర్వాత,కాంగ్రెస్ పార్టీ వాలంటీర్లు వారిని వాహనాల్లో ఇంటికి తరలించే సమయం లో తీసినది.
‘మీకు తెలుసా’ సిరీస్ లో మా వీడియోస్ మీరు చూసారా?


text:
జనాభా ప్రాతిపదికన రిజర్వేషన్లు అమలు చేయాలనే ఉద్దేశంలో రిజర్వేషన్లపై ఉన్న 50% పరిమితి ఎత్తి వేస్తామని రాహుల్ గాంధీ అన్నారు - FACTLY
Sai Krishna Muthyanolla
May 5, 2023
రాహుల్ గాంధీ ఎన్నికల హామీలలో భాగంగా ప్రస్తుతం రిజర్వేషన్లపై ఉన్న 50% పరిమితిని ఎత్తివేస్తామని ప్రకటన చేసాడన్న వార్త ఒకటి సోషల్ మీడియాలో విస్తృతంగా షేర్ అవుతోంది.  ఐతే కేవలం మైనారిటీలకు రిజర్వేషన్లు కల్పించడం కోసం మాత్రమే రాహుల్ గాంధీ ఈ ప్రకటన చేసినట్టు ఈ వార్తను సోషల్ మీడియాలో షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మైనారిటీలకు రిజర్వేషన్లు కల్పించడం కోసం రిజర్వేషన్లపై ఉన్న 50% పరిమితిని ఎత్తివేస్తామని రాహుల్ గాంధీ ఎన్నికల హామీ ఇచ్చాడు.
ఫాక్ట్(నిజం): కర్ణాటక ఎన్నికల ప్రచారంలో భాగంగా అనేక సందర్భాలలో రిజర్వేషన్లపై ఉన్న 50% పరిమితిని ఎత్తేసి, SC/STలకు, ఇతరులకు వారి జనాభాను బట్టి రిజర్వేషన్ అమలు చేస్తామని రాహుల్ గాంధీ అన్నారు. ఇదే అంశాన్ని కాంగ్రెస్ పార్టీ తమ కర్ణాటక ఎన్నికల మేనిఫెస్టోలో కూడా పేర్కొంది. రాహుల్ గాంధీ చేసిన ఈ వ్యాఖ్యలను వక్రీకరించి కేవలం మైనారిటీలకు రిజర్వేషన్లు పెంచేందుకే పరిమితిని ఎత్తేస్తాం అని అన్నట్టు షేర్ చేస్తున్నారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రాహుల్ గాంధీ రిజర్వేషన్లపై ఉన్న 50% పరిమితిని ఎత్తివేస్తామని అన్న మాట నిజమే అయినప్పటికి, జనగణన నిర్వహించి జనభా దామాషా ప్రాతిపదికన రిజర్వేషన్లు కల్పించాలన్న ఉద్దేశంలో ఈ వ్యాఖ్యలు చేసాడు, అంతేగానీ కేవలం మైనారిటీలకు రిజర్వేషన్లు పెంచడం కోసం కాదు.
రిజర్వేషన్లపై ఉన్న 50% పరిమితిని ఎత్తేస్తాము – రాహుల్ గాంధీ:
రిజర్వేషన్లపై ఉన్న 50% పరిమితిని ఎత్తేస్తామని కాంగ్రెస్ పార్టీ కర్ణాటక ఎన్నికల మేనిఫెస్టోలో పేర్కొంది. ప్రస్తుతం ఉన్న 50% పరిమితిని ఎత్తేసి రిజర్వేషన్లలు 75%కి పెంచుతామని మేనిఫెస్టోలో తెలిపింది.
ఇటీవల కర్ణాటక ఎన్నికల ప్రచారంలో భాగంగా రాహుల్ గాంధీ కూడా ఇదే అంశాన్ని అనేక సందర్భాలలో ప్రస్తావించాడు. ప్రస్తుతం రిజర్వేషన్లపై అమలులో ఉన్న 50% పరిమితిని ఎత్తేసి, జనాభా ప్రాతిపదికన రిజర్వేషన్లను అమలు చేస్తామని రాహుల్ గాంధీ ప్రకటించాడు.
మోదీ ఆధ్వర్యంలో బీజేపీ ప్రభుత్వాన్ని కులాల ఆధారంగా జనాభా గణన నిర్వహించాలనీ, 2011లో UPA ప్రభుత్వం చేసిన కుల ఆధారిత జనాభా గణన వివరాలను బయటపెట్టాలని డిమాండ్ చేస్తూ, తాము అధికారంలోకి వస్తే 50% పరిమితిని ఎత్తేసి, SC/STలకు, ఇతరులకు వారి జనాభాను బట్టి రిజర్వేషన్ అమలు చేస్తామని రాహుల్ గాంధీ అన్నాడు.
జనాభా ప్రాతిపదికన రిజర్వేషన్లలో మార్పులు చేయాలని రాహుల్ గాంధీ అన్నాడే తప్ప తన ఎన్నికల ప్రచారంలో ఎక్కడా కూడా కేవలం మైనారిటీ రిజర్వేషన్లను పెంచడం కోసమే ప్రస్తుత పరిమితిని ఎత్తేస్తాం అని అనలేదు.
రాహుల్ గాంధీ కర్ణాటక ఎన్నికల ప్రచారంలో భాగంగా వివిధ సందర్భాలలో రిజర్వేషన్లపై చేసిన వ్యాఖ్యలు ఇక్కడ మరియు ఇక్కడ చూడొచ్చు. వీటన్నిటి బట్టి రాహుల్ గాంధీ వ్యాఖ్యలను వక్రీకరించి ప్రచారం చేస్తున్నారని అర్ధం చేసుకోవచ్చు.
రాజ్యాంగంలో రిజర్వేషన్లపై పరిమితి:
రిజర్వేషన్లు 50 శాతం కన్నా మించకూడదని రాజ్యాంగంలో స్పష్టంగా ప్రస్తావించారని ఈ పోస్టులో క్లెయిమ్ చేస్తున్నారు. కాని నిజానికి రాజ్యాంగంలో రిజర్వేషన్ల పరిమితికి సంబంధించి ఎటువంటి ప్రస్తావన లేదు.
రిజర్వేషన్లపై పరిమితిని సుప్రీంకోర్టు విధించింది. సుప్రీంకోర్టు 1992లో ఇందిరా సాహ్ని కేసు ద్వారా రిజర్వేషన్లు 50% దాటకూడదని నిర్దేశించింది.
నిజానికి మొదట రాజ్యాంగంలో కేవలం చట్టసభలలో SC మరియు STలకు రిజర్వేషన్లకు సంబంధించి మాత్రమే ప్రస్తావించారు. అది కూడా కేవలం పది సంవత్సరాల (1951-61) వరకు మాత్రమే ఈ రిజర్వేషన్ అమలులో ఉండాలని మాత్రమే ఉండేది.
కాని కాలక్రమేనా ఈ రిజర్వేషన్లు పొడిగిస్తూ, చట్ట సభలు మాత్రమే కాకుండా విద్యా, ఉద్యోగ విషయలకు కూడా ఈ రిజర్వేషన్లు వర్తించేలా సవరణలు చేసుకుంటూ వస్తున్నారు. 1991లో మండల కమిషన్ రిపోర్ట్ ఆధారంగా OBCలకు రిజర్వేషన్ అమలును చేపట్టారు.
ఐతే సుప్రీంకోర్టు 1992లో ఇందిరా సాహ్ని కేసు ద్వారా రిజర్వేషన్లు 50% దాటకూడదని నిర్దేశించింది. ఆ తరవాత కూడా అనేక సందర్భాలలో సుప్రీంకోర్టు ఇదే అభిప్రాయాన్ని వ్యక్తపరిచింది. అనేక రాష్ట్ర ప్రభుత్వాలు కూడా దీనికి అనుగుణంగానే తమతమ రాష్ట్రాలలో రిజర్వేషన్లను అమలు చేస్తున్నాయి.
కేవలం తమిళనాడు మాత్రమే తమ రాష్ట్రంలో 69% రిజర్వేషన్‌ను అమలు చేస్తుంది. Tamil Nadu Backward Classes, Scheduled Castes and Scheduled Tribes  Act, 1993ను  రాజ్యాంగంలోని షెడ్యూల్ 9లో చేర్చడం ద్వారా తమిళనాడు ఈ విధానాన్ని అమలు చేస్తుంది.  సుప్రీంకోర్టు కూడా దీనికి  వెసులుబాటు కల్పించింది.
చివరగా, జనాభా ప్రాతిపదికన రిజర్వేషన్లు అమలు చేయాలనే ఉద్దేశంలో రిజర్వేషన్లపై ఉన్న 50% ఎత్తి వేస్తామని రాహుల్ గాంధీ అన్నారు.


text:
రాహుల్ గాంధీ బీజేపీకి వ్యతిరేకంగా చేసిన వ్యాఖ్యలను వక్రీకరించి హిందువులను విమర్శించినట్టు షేర్ చేస్తున్నారు - FACTLY
Sai Krishna Muthyanolla
September 12, 2023
రాహుల్ గాంధీ, ఇటీవల తన యూరోప్ పర్యాటనలో, హిందువులు దేశాన్ని నాశనం చేస్తున్నారు అని అన్నాడు అంటూ ఒక పోస్టు సోషల్ మీడియాలో షేర్ చేస్తున్నారు. రాహుల్, కేవలం తన అధికారం కోసం హిందూ సమాజాన్ని క్రిమినల్స్ లాగా చూపించే ప్రయత్నం చేసాడు అని పోస్టులో చెప్పారు. ఇందులో ఎంత వాస్తవం ఉందో ఇప్పుడు చూద్దాం.
క్లెయిమ్: ‘హిందువులు దేశాన్ని నాశనం చేస్తున్నారు’ అని యూరోప్ పర్యటనలో రాహుల్ గాంధీ అన్నారు.
ఫాక్ట్: పారిస్‌లోని సైన్సెస్ PO యూనివర్సిటీలో జరిగిన సమావేశంలో రాహుల్ గాంధీని హిందూ జాతీయవాదం పెరుగుదల గురించి ఒక వ్యక్తి అడగగా, రాహుల్ బీజేపీని  విమర్శించారు, హిందువులను కాదు. కావున ఈ పోస్టు తప్పుదోవ పట్టించే విధంగా ఉంది.
ఈ వ్యాఖ్యల గురించి కీ వర్డ్ సెర్చ్ ద్వారా ఇంటర్నెట్లో వెతకగా, ఇటీవల కాంగ్రెస్ నాయకుడు  రాహుల్ గాంధీ వారం రోజుల యూరోప్ పర్యటనకు వెళ్లారని, అందులో భాగంగా, పారిస్‌లోని సైన్సెస్ PO యూనివర్శిటీలో జరిగిన సమావేశంలో ఫాకల్టీ మరియు విద్యార్థులతో సంభోదించారు అని తెలిసింది (ఇక్కడ, ఇక్కడ, మరియు ఇక్కడ).
I have read the Gita, Upanishads and many Hindu books. There is nothing Hindu about what the BJP does—absolutely nothing.
I have not read anywhere in any Hindu book or heard from any learned  Hindu person that you should terrorize or harm people who are weaker than you.
They… pic.twitter.com/mEj2vOrAxq
ఈ సెషన్ వీడియో ద్వారా రాహుల్ గాంధీని హిందూ జాతీయవాదం పెరుగుదల గురించి ఒక వ్యక్తి  ప్రశ్నించాడు అని తెలిసింది. దానికి సమాధానంగా రాహుల్ గాంధీ,  “నేను గీత చదివాను, ఎన్నో ఉపనిషత్తులు చదివాను, ఎన్నో హిందూ పుస్తకాలు చదివాను; బీజేపీ ఏం చేస్తుందో దానిలో హిందుత్వం లేదు. మీరు మీకంటే బలహీనులను భయపెట్టాలని గానీ, హాని చెయ్యాలని గానీ ఏ హిందూ పుస్తకంలో చదవలేదు. వారు అధికారం కోసం ఏదైనా చేస్తారు, కొంతమంది వ్యక్తుల ఆధిపత్యాన్ని కోరుకుంటారు. దీనికి హిందుత్వంతో సంబంధం లేదు.” అని రాహుల్ గాంధీ బీజేపీని విమర్శిస్తూ జవాబు ఇచ్చారు.
చివరిగా, ఇటీవల తన యూరోప్ పర్యటనలో రాహుల్ గాంధీ బీజేపీకి వ్యతిరేకంగా చేసిన వ్యాఖ్యలను వక్రీకరించి హిందువులను విమర్శించినట్టు షేర్ చేస్తున్నారు.

created: September 12, 2023


text:
స్కూళ్ళు మరియు కాలేజీలు బేసి/సరి సంఖ్య ఆధారంగా తెరవాలని చెప్తూ రాహుల్ గాంధీ ట్వీట్ చెయ్యలేదు - FACTLY
Sai Krishna Muthyanolla
May 27, 2020
‘పాఠశాలలూ మరియు కళాశాలలూ జూన్ 1 నుండి బేసి/సరి ప్రాతిపదికన తిరిగి తెరవాలి. బేసి రోజుల్లో ఉపాధ్యాయులు వస్తారు మరియు సరి రోజుల్లో విద్యార్థులు వస్తారు’ అని రాహుల్ గాంధీ ట్వీట్ చేసినట్లుగా ఆయన పేరు మీద ఒక స్క్రీన్ షాట్ సోషల్ మీడియా లో ప్రచారం అవుతోంది. ఆ పోస్ట్ లో ఎంతవరకు నిజముందో చూద్దాం.
‘పాఠశాలలూ మరియు కళాశాలలూ జూన్ 1 నుండి బేసి/సరి ప్రాతిపదికన తిరిగి తెరవాలి. బేసి రోజుల్లో ఉపాధ్యాయులు వస్తారు మరియు సరి రోజుల్లో విద్యార్థులు వస్తారు’ అని రాహుల్ గాంధీ ట్వీట్ చేసారు.
ఫాక్ట్ (నిజం): స్కూళ్ళు మరియు కాలేజీలు బేసి/సరి సంఖ్య ఆధారంగా తెరవాలని చెప్తూ రాహుల్ గాంధీ పోస్టులోని ట్వీట్ చెయ్యలేదు. స్క్రీన్ షాట్ లోని ట్వీట్ లోని పదాల ఓరియంటేషన్ మరియు ట్విట్టర్ లోని ఒక ట్వీట్ లోని పదాల ఓరియంటేషన్ పోల్చినప్పుడు చాలా తేడాలను చూడవచ్చు. కావున, స్క్రీన్ షాట్ లోని ట్వీట్ డిజిటల్ గా ఫోటోషాప్ లాంటి సాఫ్ట్వేరు సహాయంతో రూపొందించబడింది. అందుకే  పోస్టు లో చెప్పింది తప్పు.
పోస్టు లోని స్క్రీన్ షాట్ లో ఉన్న ట్వీట్ రాహుల్ గాంధీ చేసాడా అని ట్విట్టర్ అడ్వాన్స్డ్ సెర్చ్ చేసినప్పుడు, ఆయన అలాంటి ట్వీట్ చేసినట్లుగా సమాచారమేమి లభించలేదు. అయితే, స్క్రీన్ షాట్ లోని ట్వీట్ ని మరియు ట్విట్టర్ లో రాహుల్ గాంధీ అకౌంట్ లోని ట్వీట్ ని పోల్చినప్పుడు చాలా తేడాలు కనిపించాయి.
చివరగా, స్కూళ్ళు మరియు కాలేజీలు బేసి/సరి సంఖ్య ఆధారంగా తెరవాలని చెప్తూ రాహుల్ గాంధీ పోస్టులోని ట్వీట్ చెయ్యలేదు.
‘మీకు తెలుసా’ సిరీస్ లో మా వీడియోస్ మీరు చూసారా?


text:
రాహుల్ గాంధీ తన భోజనం ముగిసిన తర్వాత మాస్క్ ధరించి మాట్లాడుతున్న ఫోటోని తప్పుగా ప్రచారం చేస్తున్నారు - FACTLY
Sai Krishna Muthyanolla
January 27, 2021
కాంగ్రెస్ నాయకుడు రాహుల్ గాంధీ మాస్క్ ధరించి భోజనం చేస్తున్న దృశ్యం, అంటూ ఒక యూసర్ సోషల్ మీడియాలో ఒక పోస్ట్ పెట్టారు. ఒక విందు కార్యక్రమంలో రాహుల్ గాంధీ మాస్క్ ధరించి పక్క వ్యక్తులతో మాట్లాడుతున్న ఫోటోని ఈ పోస్టులో షేర్ చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్: కాంగ్రెస్ నాయకుడు రాహుల్ గాంధీ మాస్క్ ధరించి భోజనం చేస్తున్న ఫోటో.
ఫాక్ట్ (నిజం): రాహుల్ గాంధీ తమిళనాడు ఎరోడ్ నగరంలో నిర్వహించిన ఎన్నికల ప్రచారంలో భాగంగా, అక్కడి ప్రజలతో కలిసి భోజనం చేస్తున్నప్పుడు తీసిన ఫోటో ఇది. భోజనం చేసే సమయంలో రాహుల్ గాంధీ తన మాస్క్ ధరించలేదు. భోజనం ముగించిన తర్వాత తనతో పాటు కూర్చున్న వ్యక్తులతో మాస్క్ ధరించి మాట్లాడినప్పుడు తీసినదే ఈ ఫోటో. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోకి సంబంధించిన వివరాల కోసం వెతికితే, ఈ ఫోటో రాహుల్ గాంధీ తమిళనాడు లోని ఎరోడ్ నగరంలో 24 జనవరి 2021 నాడు నిర్వహించిన ఎన్నికల ర్యాలీలో తీసినదని తెలిసింది. పోస్టులోని ఈ ఫోటోతో సహా మరికోన్ని ఫోటోలని షేర్ చేస్తూ తమిళనాడు యూత్ కాంగ్రెస్ తమ ట్విట్టర్ అకౌంట్లో ట్వీట్ పెట్టింది. అయితే, ఈ ఫోటోలని గమనిస్తే పోస్టులో షేర్ చేసిన ఫోటో రాహుల్ గాంధీ భోజనం ముగించుకున్న తరువాత తీసినదని తెలుస్తుంది. భోజనం చేసే సమయంలో రాహుల్ గాంధీ తన మాస్క్ తీసినట్టు ఈ ఫోటోలలో స్పష్టంగా కనిపిస్తుంది. ‘The Hindu’ న్యూస్ వెబ్ సైట్ కూడా రాహుల్ గాంధీ మాస్క్ తీసేసి భోజనం చేస్తున్న దృశ్యాన్ని తమ ఆర్టికల్ లో పబ్లిష్ చేసింది.
రాహుల్ గాంధీ భోజనం చేస్తునప్పుడు తీసిన ఫోటోలని చాల తమిళ న్యూస్ వెబ్ సైట్స్ తమ ఆర్టికల్స్ లో పబ్లిష్ చేసాయి. అవి ఇక్కడ, ఇక్కడ మరియు ఇక్కడ చూడవచ్చు. అయితే, ఈ ఫోటోలలో రాహుల్ గాంధీ మాస్క్ తీసి భోజనం చేస్తున్న దృశ్యాలని మనం చూడవచ్చు. రాహుల్ గాంధీ మాస్క్ తీసేసి భోజనం చేస్తున్న వీడియోని  ‘Puthiyathalaimurai TV’ ఛానల్ తమ యూట్యూబ్ ఛానెల్లో పబ్లిష్ చేసింది. ఈ వివరాల ఆధారంగా పోస్టులో షేర్ చేసిన ఫోటో రాహుల్ గాంధీ భోజనం చేసే సమయంలో తీసినది కాదని ఖచ్చితంగా చెప్పవచ్చు.
చివరగా, రాహుల్ గాంధీ తన భోజనం ముగిసాక పక్క వారితో మాస్క్ ధరించి మాట్లాడుతున్న దృశ్యాన్ని చూపిస్తూ మాస్క్ ధరించి భోజనం చేస్తున్న రాహుల్ గాంధీ అని షేర్ చేస్తున్నారు.

created: January 27, 2021


text:
రాజస్థాన్ కాంగ్రెస్ సభలో దేశ ప్రజలను భారత మాతగా వర్ణిస్తూ రాహుల్ గాంధీ చేసిన వ్యాఖ్యలను వక్రీకరించి షేర్ చేస్తున్నారు - FACTLY
Sai Krishna Muthyanolla
November 20, 2023
కాంగ్రెస్ నాయకుడు రాహుల్ గాంధీ ‘భారత మాత’ గురించి ప్రసంగం చేస్తున్న వీడియో ఒకటి సోషల్ మీడియాలో వైరల్ అవుతోంది. ఈ వీడియోలో రాహుల్ గాంధీ మాట్లాడుతూ,“బీజేపీ  వాళ్ళు భారత్ మాతాకీ జై అంటారు, ఆవిడ ఎవరో ఏంటో ఎక్కడ ఉంటారో నాకైతే తెలియదు” అని అన్నారని షేర్ చేస్తున్నారు. దీని వెనుక ఉన్న వాస్తవం ఏంటో ఇప్పుడు చూద్దాం.
క్లెయిమ్:  రాహుల్ గాంధీ, భారత మాత గురించి సభలో ప్రసంగిస్తూ, “బీజేపీ వాళ్ళు భారత్ మాతాకీ జై అంటారు, ఆవిడ ఎవరో ఏంటో ఎక్కడ ఉంటారో నాకైతే తెలియదు” అని అన్నారు
ఫాక్ట్(నిజం): ఈ సమావేశం రాజస్థాన్‌లోని బుండీ జిల్లాలో జరిగింది. ప్రజలను ప్రశ్నిస్తూ, రాహుల్ గాంధీ, “ప్రతి ఒక్కరూ భారత్ మాతా కీ జై అనే నినాదాన్ని పలుకుతారు, అయితే భారత్ మాత ఎవరు, అంటే ఏమిటి? అని అన్న తర్వాత ప్రసంగం కొనసాగిస్తూ, రాహుల్ గాంధీ, “భారత మాత అంటే దేశ ప్రజలు, మీరందరూ, మీ సోదరులు, సోదరీమణులు, తల్లిదండ్రులు, దేశంలోని పేద ప్రజలు. దేశంలో దళితులు, వెనుకబడిన తరగతులు, గిరిజనులు ఎంతమంది ఉన్నారో మనకు తెలియకపోతే ‘భారత మాతా కీ జై’ నినాదానికి అర్థమేమిటని నేను పార్లమెంటులో కూడా ఈ అంశాన్ని లేవనెత్తాను. దేశంలో విప్లవాత్మకమైన పని జరగాలి – ‘కుల గణన’ నిర్వహించాలి” అని మాట్లాడారు. దేశ ప్రజలను భారత మాతగా వర్ణించారు. కావున, ఈ పోస్టులో చేసిన క్లెయిమ్ తప్పుదోవ పట్టించే విధంగా ఉంది.
ఈ క్లెయిమ్ గురించి కీ వర్డ్ సెర్చ్ ద్వారా ఇంటర్నెట్లో వెతకగా, ఈ వీడియోను బీజేపీ తమ X లో పోస్టు చెయ్యడం గమనించాం. ఈ పోస్టు కింద, కామెంట్స్ రూపంలో ఈ సభ రాజస్థాన్ రాష్ట్రంలో చోటు చేసుకుందని తెలిసింది. అంతే కాకుండా, పలు న్యూస్ రిపోర్ట్స్ కూడా ఈ సభ రాజస్థాన్ రాష్ట్రంలో గల బుంది నగరంలో జరిగింది అని తెలిపాయి (ఇక్కడ మరియు ఇక్కడ).
దీన్ని ఆధారంగా తీసుకొని, ఈ సభ గురించి మరింత వెతికితే,  రాహుల్ గాంధీ ఎన్నికల ర్యాలీకి సంబంధించిన వీడియో 19 నవంబర్ 2023న కాంగ్రెస్ యొక్క యూట్యూబ్ ఛానెల్‌లో అప్‌లోడ్ చేయబడింది అని గమనించాం. అయితే, ఈ సమావేశం రాజస్థాన్‌లోని బుండీ జిల్లాలో జరిగింది. ప్రజలను ప్రశ్నిస్తూ, రాహుల్ గాంధీ, “ప్రతి ఒక్కరూ భారత్ మాతా కీ జై అనే నినాదాన్నిపలుకుతారు, అయితే భారత్ మాత ఎవరు, అంటే ఏమిటి? అని అన్న తర్వాత  ప్రసంగం కొనసాగిస్తూ, “భారతమాత అంటే దేశ ప్రజలు, మీరందరూ, మీ సోదరులు, సోదరీమణులు, తల్లిదండ్రులు, దేశంలోని పేద ప్రజలు. దేశంలో దళితులు, వెనుకబడిన తరగతులు, గిరిజనులు ఎంతమంది ఉన్నారో మనకు తెలియకపోతే ‘భారత్ మాతా కీ జై’ నినాదానికి అర్థమేమిటని నేను పార్లమెంటులో కూడా ఈ అంశాన్ని లేవనెత్తాను. దేశంలో విప్లవాత్మకమైన పని జరగాలి – ‘కుల గణన’ నిర్వహించాలి” అని మాట్లాడారు. వైరల్ వీడియో ఈ ప్రసంగం నుండి ట్రిమ్ చేయబడింది.
చివరిగా, రాజస్థాన్ కాంగ్రెస్ సభలో దేశ ప్రజలను భారత మాతగా వర్ణిస్తూ రాహుల్ గాంధీ చేసిన వ్యాఖ్యలను వక్రీకరించి షేర్ చేస్తున్నారు

created: November 20, 2023


text:
తన వ్యాఖ్యలను పార్లమెంటు రికార్డుల నుంచి తొలగించడంపై రాహుల్ గాంధీ చేసిన వ్యాఖ్యలను వక్రీకరించి షేర్ చేస్తున్నారు - FACTLY
Sai Krishna Muthyanolla
August 25, 2023
కాంగ్రెస్ ఎంపీ రాహుల్ గాంధీ మీడియాతో ‘భారత్’ అనేది అసభ్య పదం అని అన్నారు అంటూ సోషల్ మీడియాలో ఒక పోస్టు విస్తృతంగా వైరల్ అవుతోంది. ఆ పోస్టులో ఎంత వరకు నిజం ఉందో  ఈ ఆర్టికల్ ద్వారా చూద్దాం.
క్లెయిమ్: రాహుల్ గాంధీ, ‘భారత్’ అనే పదం అసభ్య పదం అని అన్నాడు.
ఫాక్ట్: రాహుల్ గాంధీ ‘భారత్’ అనేది అసభ్య పదం అని అనలేదు. అవిశ్వాస తీర్మానం సందర్భంగా మణిపూర్ గురించి జరిగిన చర్చలను సూచిస్తూ , తన ప్రసంగంలోని కొన్ని పదాలను తొలగించాలన్న లోక్ సభ స్పీకర్ నిర్ణయాన్ని ప్రశ్నిస్తూ రాహుల్ గాంధీ, ‘ఈ రోజుల్లో, భారత మాత అనేది అన్‌పార్లమెంటరీ పదం అట’ అని అన్నారు. కావున ఈ పోస్టు చేస్తున్న క్లెయిమ్ తప్పు.
ముందుగా, ఈ వీడియో గురించి ఇంటర్నెట్లో వెతకగా, ఇదే వీడియోని ది ప్రింట్  మీడియా సంస్థ ప్రసారం చేసినట్టు గమనించాం. ఇటీవల పార్లమెంట్లో జరిగిన అవిశ్వాస తీర్మానం చర్చలలో భాగంగా, కాంగ్రెస్ ఎంపీ రాహుల్ గాంధీ మణిపూర్ ఘటనల గురించి చర్చిస్తూ, మోదీ ప్రభుత్వం మణిపూర్ని విభజిస్తుంది అని, బీజేపీ ప్రభుత్వం మణిపూర్లోని భారత మాతను హత్య చేస్తోంది అని ఆరోపించారు.
రాహుల్ గాంధీ చర్చలో భాగంగా వాడిన ఏ పదాలను తొలగించారు అని ఇంటర్నెట్లో వెతకగా, ది వైర్ ఆర్టికల్ ద్వారా  తొలగించిన పదాలలో ‘భారత్ మాత’ అన్న పదం లేదు అని, తాను చేసిన ఆరోపణలలో వాడిన ‘భారత మాత హత్య’ అనే మాట నుంచి ‘హత్య’ వంటి  కొన్ని పదాలను లోక్ సభ రికార్డ్స్ నుంచి తొలగించడం జరిగింది అని తెలిసింది. ఇదే విషయాన్నీ పార్లమెంట్ అధికారిక రికార్డ్స్ ద్వారా నిర్దారించుకోవొచ్చు.
భారత రాజ్యాంగంలోని ఎంపీలకు సంబంధించిన  పార్లమెంటరీ ప్రివిలేజెస్ ప్రకారం (ఇక్కడ మరియు ఇక్కడ) ఆర్టికల్ 105 (2), పార్లమెంటు సభ్యులు పార్లమెంటులో వారి ప్రకటనలకు కోర్టు విచారణల నుండి మినహాయింపు పొందుతారు అని చెబుతుంది. అయితే, ఆర్టికల్ 121, పార్లమెంటరీ చర్చల సమయంలో సభ్యులు, “పార్లమెంటరీ భాష” ఉపయోగించాలని సూచిస్తుంది.
రూల్స్ అఫ్ ప్రొసీజర్ అండ్ కండక్ట్ అఫ్ బిజినెస్ రూల్ 380 ప్రకారం చర్చలలో, అసభ్యకరమైన లేదా పరువు నష్టం కలిగించే మాటలు లేదా అన్‌పార్లమెంటరీ లేదా అగౌరవ పరిచే మాటలు వాడినప్పుడు స్పీకర్ అభిప్రాయం ప్రకారం ఆ పదాలను సభ రికార్డ్స్ నుంచి తొలగించొచ్చు.
చివరిగా, తన వ్యాఖ్యలను పార్లమెంటు రికార్డుల నుంచి తొలగించడంపై రాహుల్ గాంధీ చేసిన వ్యాఖ్యలను వక్రీకరించి షేర్ చేస్తున్నారు.


text:
ఎడిట్ చేసిన వీడియోను షేర్ చేస్తూ రాహుల్ గాంధీ ‘భారత్ మాతాకీ జై’, ‘జై శ్రీరాం’ అంటూ ప్రజలు ఆకలితో చనిపోతారు అన్నట్టు వక్రీకరించి షేర్ చేస్తున్నారు - FACTLY
Sai Krishna Muthyanolla
March 5, 2024
రాహుల్ గాంధీ ఒక సభలో మాట్లాడుతున్న వీడియోను పోస్టు చేస్తూ, రాహుల్ గాంధీ ‘భారత్ మాతాకీ జై’, ‘జై శ్రీరాం’ అంటూ ప్రజలు ఆకలితో చనిపోతారని అన్నారని, సోషల్ మీడియా ప్లాట్‌ఫామ్‌లలో విస్తృతంగా షేర్ చేస్తున్నారు. దీని వెనుక ఎంత నిజముందో ఇప్పుడు చూద్దాం.
క్లెయిమ్: ‘భారత్ మాతాకీ జై’, ‘జై శ్రీరాం’ అంటూ ప్రజలు ఆకలితో చనిపోతారని రాహుల్ గాంధీ అన్నారు.
ఫాక్ట్(నిజం): 19 ఫిబ్రవరి 2024న ‘భారత్ జోడో న్యాయ యాత్ర’ సందర్భంగా ఉత్తరప్రదేశ్‌లోని అమేథీలో జరిగిన బహిరంగ సభలో రాహుల్ గాంధీ ప్రసంగించారు. రాహుల్ గాంధీ ప్రసంగం యొక్క అసలు వీడియోను 26:22 నుండి 26:29 టైమ్‌స్టాంప్ మరియు 26:59 నుండి 27:10 టైమ్‌స్టాంప్ మధ్య ఎడిట్ చేసి అతని ప్రసంగం యొక్క సందర్భాన్ని వక్రీకరించి ప్రచురించారు. వాస్తవానికి రాహుల్ గాంధీ నిరుద్యోగ సమస్యపై కేంద్ర ప్రభుత్వాన్ని విమర్శిస్తూ ఈ వ్యాఖ్యలు చేశారు. కావున, పోస్టులో చేసిన క్లెయిమ్ తప్పుదోవ పట్టిస్తుంది.
వైరల్ వీడియో గురించి తెలుసుకునేందుకు మేము తగిన కీ వర్డ్స్ ఉపయోగిస్తూ ఇంటర్నెట్లో వెతికితే, ఈ బహిరంగ సభ యొక్క పూర్తి వీడియోను భారత జాతీయ కాంగ్రెస్ అధికారిక YouTube ఛానెల్‌లో ప్రచురించబడింది అని కనుగొన్నాము. “శ్రీ మల్లికార్జున్ ఖర్గే, శ్రీ రాహుల్ గాంధీ  ఉత్తరప్రదేశ్‌లోని అమేథీలో ప్రజలను ఉద్దేశించి ప్రసంగించారు” అనే టైటిల్ పేరుతో ఈ బహిరంగ సభ 19 ఫిబ్రవరి 2024న ప్రత్యక్ష ప్రసారం చేయబడింది.ఈ పూర్తి వీడియోను జాగ్రత్తగా గమనిస్తే రాహుల్ గాంధీ మాటల సందర్భం స్పష్టంగా అర్థమవుతుంది.
మొత్తం వీడియోను జాగ్రత్తగా పరిశీలించిన తర్వాత, అసలు వీడియోను 26:22 నుండి 26:29 టైమ్‌స్టాంప్ మరియు 26:59 నుండి 27:10 టైమ్‌స్టాంప్ మద్య ఎడిట్ చేసి ప్రచురించారని గమనించాం. అందువల్ల, వైరల్ వీడియోలో అతని వ్యాఖ్యల సందర్భం మారింది. వాస్తవానికి నిరుద్యోగ సమస్యపై కేంద్ర ప్రభుత్వాన్ని విమర్శిస్తూ రాహుల్ గాంధీ ఈ వ్యాఖ్యలు చేశారు. రాహుల్ గాంధీ తన ప్రసంగంలో,  “రామ మందిర ప్రారంభోత్సవ కార్యక్రమంలో, మీరు దళితుడిని చూశారా, రైతును చూశారా? భారత రాష్ట్రపతిని లోపలికి అనుమతించలేదు, మీరు రైతు లేదా కూలీని చూశారా? మీరు అదానీని చూశారు, అంబానీని చూశారు, అమితాబ్ బచ్చన్‌ను చూశారు, ఇది మీ హిందూస్థాన్ కాదు. ‘భారత్ మాతా కీ జై’ మరియు ‘జై శ్రీరామ్’ అని చెప్పడం మీ పని. వారి (అదానీ మరియు అంబానీ) పని డబ్బు లెక్కించడం, వారి పని ప్రైవేట్ విమానంలో ప్రయాణించడం, వారి పని సరదాగా గడపడం, మీ పని అక్కడ ఇక్కడ చూడటం, అక్కడ చూడండి సోదరా, పాకిస్తాన్, అక్కడ చూడు అమితాబ్ బచ్చన్ ఒక కొత్త డ్యాన్స్ చేసాడు, చేస్తూనే ఉండండి… మీకు కావలసినంత ఆనందించండి, అందరూ ఆకలితో చస్తారు, అందరూ ఆకలితో చస్తారు, అందరి సమయం వస్తుంది, ఎవరూ మిగలరు… అందరూ ఆకలితో చనిపోతారు” అని మాట్లాడారు.
రాహుల్ గాంధీ ప్రసంగం యొక్క ఎడిట్ చేయబడ్డ వీడియో షేర్ చేయడం వల్ల ఆయన ‘భారత్ మాతా కీ జై’ ‘జై శ్రీరామ్’ అంటే పస్తులుంటారని అన్నారనే అభిప్రాయాన్న కలిగిస్తుంది. ఈ  ప్రసంగం గురించి పలు వార్తా కథనాలను (ఇక్కడ మరియు ఇక్కడ) పరిశీలించినా, ఆయన ప్రసంగం యొక్క అసలు సందర్భం అర్థమవుతుంది.
చివరిగా, ఎడిట్ చేసిన వీడియోను షేర్ చేస్తూ రాహుల్ గాంధీ ‘భారత్ మాతాకీ జై’, ‘జై శ్రీరాం’ అంటూ ప్రజలు ఆకలితో చనిపోతారు అన్నట్టు వక్రీకరించి రాస్తున్నారు.


text:
రాహుల్ గాంధీ వయనాడ్ ర్యాలీ వీడియోని గుజరాత్‌లో కాంగ్రెస్ ర్యాలీ దృశ్యాలు అని తప్పుగా షేర్ చేస్తున్నారు - FACTLY
Sai Krishna Muthyanolla
May 1, 2024
ఒక ప్రచార వాహనం చుట్టూ ఎక్కువగా జనం ఉన్న వీడియో ఒకటి సోషల్ మీడియాలో చక్కర్లు కొడుతోంది. ఈ వీడియో గుజరాత్‌లో ఇటీవల జరిగిన కాంగ్రెస్ పార్టీ ర్యాలీకి సంబంధించినది అని చెప్పి క్లెయిమ్ చేస్తున్నారు. అసలు ఇందులో ఎంత నిజం ఉందో ఈ ఆర్టికల్ ద్వారా చూద్దాం.
క్లెయిమ్: ఈ వీడియో ఇటీవల గుజరాత్‌లో జరిగిన కాంగ్రెస్ పార్టీ ర్యాలీకి సంబంధించినది.
ఫాక్ట్: ఈ వీడియో నిజానికి కేరళలోని వయనాడ్‌లో రాహుల్ గాంధీ లోక్ సభ ఎన్నికల నామినేషన్ దాఖలు చేయడానికి వెళ్ళినప్పుడు నిర్వహించిన ర్యాలీకి చెందినది. ఇది గుజరాత్‌లో కాంగ్రెస్ ర్యాలీ వీడియో కాదు. కావున, ఈ పోస్టులో చేస్తున్న క్లెయిమ్ తప్పుదోవ పట్టించేలా ఉంది.
ఈ వీడియో వెనుక ఉన్న నిజానిజాలు తెలుసుకోవడానికి ఇందులోని కొన్ని కీ ఫ్రేమ్స్ ఉపయోగించి, వాటిని ఇంటర్నెట్‌లో రివర్స్ ఇమేజ్ సెర్చ్ చేయగా. వైరల్ వీడియోలో ఉన్న దృశ్యాలను పోలిన దృశ్యాలు ఉన్న కొన్ని వీడియోలు(ఇక్కడ, ఇక్కడ మరియు ఇక్కడ)మాకు దొరికాయి.
జాతీయ యూత్ కాంగ్రెస్ ప్రెసిడెంట్ బీవీ శ్రీనివాస్ ఈ వీడియోను తన అఫీషియల్ ‘X’ అకౌంట్లో 3వ ఏప్రిల్ 2024న పోస్టు చేస్తూ ఈ వీడియో వయనాడ్‌లో తీసినదిగా చెప్పారు. పోస్టు యొక్క వివరణ బట్టి ఇందులో రాహుల్ గాంధీ ఉన్నారు.
Wayanad <3 Raga 💝 pic.twitter.com/VZNYyYGB5F
ఇదే వీడియోని `ఒడిశా యూత్ కాంగ్రెస్’ మరియు కొన్ని కాంగ్రెస్ పార్టీకి చెందిన సోషల్ మీడియా అకౌంట్లు పోస్టు చేస్తూ (ఇక్కడ, ఇక్కడ) ‘#WayanadWelcomesRahul’ అని, ‘Wayanad <3 Raga 💝’ చెప్పరు.
ఏప్రిల్ 2024లో వయనాడ్‌లో రాహుల్ గాంధీ నిర్వహించిన ర్యాలీల గురించి మరింత సమాచారం కోసం ఇంటర్నెట్‌లో తగిన కీ వర్డ్స్ ఉపయోగించి వెతుకగా, ఈ వీడియో రాహుల్ గాంధీ లోక్ సభ ఎంపీగా పోటీ చేస్తున్న వయనాడ్‌లో తాను నామినేషన్ వేసే ముందు 3వ ఏప్రిల్ 2024న పాల్గొన్న ఒక ర్యాలీలోది అని మాకు తెలిసింది.
The nomination rally of most beloved leader of India – Shri.Rahul Gandhi. pic.twitter.com/Guk00ZK8sP
ఈ ర్యాలీ/రోడ్ షో యొక్క వీడియోని రాహుల్ గాంధీ యొక్క అధికారిక యూట్యూబ్ ఛానల్‌లో అప్లోడ్ చేసారు, దాన్ని మీరు ఇక్కడ చూడవచ్చు. ఈ ర్యాలీకి సంబంధించిన వార్తా కథనాలు మీరు ఇక్కడ,ఇక్కడ చూడవచ్చు.
అదనంగా, ఇటీవల గుజరాత్‌లో రాహుల్ గాంధీ నిర్వహించిన పబ్లిక్ మీటింగ్ దృశ్యాలని మీరు ఇక్కడ మరియు ఇక్కడ చూడవచ్చు.
చివరిగా, వయనాడ్‌లో రాహుల్ గాంధీ నామినేషన్ వేస్తున్న సమయంలో జరిగిన ర్యాలీ వీడియోని ఇటీవల  గుజరాత్‌లో జరిగిన ర్యాలీ దృశ్యాలని తప్పుగా షేర్ చేస్తున్నారు.


text:
సీనియర్ సిటిజన్లకు టిక్కెట్ల ఛార్జీపై 50% రాయితీ ఇస్తున్నట్లు రైల్వే శాఖ వెల్లడించలేదు - FACTLY
Sai Krishna Muthyanolla
July 26, 2023
ఇకపై రైళ్లలో ప్రయాణించే 58 సంవత్సరాల పైబడిన వారికి ఛార్జీలపై 50 శాతం రాయితీ ఉంటుందని, అలాగే రైలు టికెట్ బుక్ చేసుకున్న సీనియర్ సిటిజన్లను ఆటోమేటిక్‌గా కింద బెర్త్ లభిస్తుందని రైల్వేశాఖ మంత్రి వెల్లడించారని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: రైళ్లలో ప్రయాణించే 58 సంవత్సరాల పైబడిన వారికి ఛార్జీలపై 50 శాతం రాయితీ ఉంటుందని మరియు వారికి ఆటోమేటిక్‌గా కింద బెర్త్ లభిస్తుందని రైల్వేశాఖ మంత్రి వెల్లడించారు.
ఫాక్ట్: వృద్ధులకు, 45 ఏళ్లు పైబడ్డ స్త్రీలకు, గర్భిణీలకు రైల్వే బెర్త్‌లు కేటాయింపులో కొన్ని ప్రయోజనాలు ఉన్న మాట నిజమే అయినప్పటికీ మార్చి 2020లో వృద్ధుల టిక్కెట్లపై రాయితీలను కేంద్ర ప్రభుత్వం ఎత్తివేసింది. ప్రయాణీకుల రాయితీల వలన ప్రభుత్వంపై మోయలేని భారం పడుతుందని, అందువలన వీటిని విస్తరించడం వాంఛనీయం కాదని రైల్వేశాఖ మంత్రి  అశ్విని వైష్ణవ్ జులై 2022లో పార్లమెంటులో తెలిపారు. ఈ రాయితీని పునరుద్ధరిస్తున్నట్లు రైల్వేశాఖ ఎక్కడా వెల్లడించలేదు. కావున పోస్టులో చేయబడ్డ క్లెయిమ్ తప్పు.
అధికారిక సమాచారం ప్రకారం, మార్చి 2020లో కోవిడ్-19 వ్యాప్తి నివారణా చర్యలలో భాగంగా రైళ్లలో వృద్ధుల రాయితీతో సహ పలు రాయితీలను కేంద్ర ప్రభుత్వం ఎత్తివేసింది. వృద్ధులకు ఇచ్చే రాయితీని తొలగించక ముందు రైల్వే శాఖ, 58 ఏళ్ల దాటిన మహిళలకు టికెట్ ఛార్జీలలో 50%, 60 ఏళ్లు దాటిన పురుషులకు టికెట్ ఛార్జీలలో 40% రాయితీ కల్పించేది. అయితే ఈ రాయితీని పునరుద్ధరిస్తున్నట్లు రైల్వేశాఖ ఎక్కడా వెల్లడించలేదు.
పైగా జులై 2022లో వృద్ధుల రాయితీ పునరుద్ధరణకు సంబంధించి అడిగిన ప్రశ్నకు రైల్వేశాఖ మంత్రి  అశ్విని వైష్ణవ్ పార్లమెంటులో  సమాధానమిస్తూ, ప్రయాణీకుల రాయితీల వలన ప్రభుత్వంపై మోయలేని భారం పడుతుందని, కోవిడ్-19 కారణంగా ప్రయాణికుల టికెట్ల ఆదాయం తగ్గిపోయిందని, వయో వృద్ధులు సహా మొత్తం అన్ని వర్గాలకూ రాయితీలను విస్తరించడం వాంఛనీయం కాదని తెలిపారు. టికెట్ ధర తక్కువగా ఉన్న కారణంగా ప్రయాణ వ్యయంలో సగటున 50 శాతాన్ని రైల్వే శాఖే భరిస్తుందని, ఇలాంటి పరిస్థితులలో కూడా వైకల్యం ఉన్న వారికి, రోగులకు, విద్యార్థులకు రాయితీలను కొనసాగిస్తున్నట్టు అశ్విని వైష్ణవ్ అప్పుడు తెలిపారు. ఇక సుప్రీం కోర్టులో వృద్ధుల రాయితీలను తిరిగి ప్రవేశపెట్టాలని కేసు వేయగా, ఈ విషయంలో కోర్టు జోక్యం చేసుకోలేదని, వృద్ధుల అవసరాలు మరియు రైల్వే శాఖ లాభనష్టాల ప్రకారం ప్రభుత్వమే నిర్ణయం తీసుకోవాలని ఏప్రిల్ 2023లో సుప్రీం కోర్టు పేర్కొంది.
ఇక రైళ్లలో వృద్దులకు బెర్త్ కేటాయించే విషయానికి వస్తే, రైల్వే నిబంధనల ప్రకారం,  వృద్దులకు, సీనియర్ సిటిజన్లకు మరియు 45 ఏళ్లు పైబడ్డ మహిళలకు, ఆటోమేటిక్‌గా క్రింది బెర్త్ కేటాయించబడుతుంది. అయితే ఇది బుకింగ్ సమయంలో బెర్త్‌ల లభ్యతపై ఆధారపడి ఉంటుంది. దీనికి సంబంధించి రైళ్లలోని వివిధ కోచ్ లలో కొన్ని బెర్త్‌లు సీనియర్ సిటిజన్లకు, 45 ఏళ్లు దాటిన మహిళలకు మరియు గర్భిణీలకు కేటాయించబడతాయి. అలాగే రైలు కదిలిన తర్వాత కూడా ఒకవేళ క్రింది బెర్తులు ఖాళీగా ఉన్నట్లయితే వాటిని అవసరమున్న సీనియర్ సిటిజన్లకు, 45 ఏళ్లు దాటిన మహిళలకు మరియు గర్భిణీలకు కేటాయించే అధికారం టికెట్ చెకింగ్ సిబ్బందికి ఉంటుంది.
చివరిగా, రైలు టికెట్ ఛార్జీలో సీనియర్ సిటిజన్లకు ఇదివరకే తొలగించిన 50% రాయితీ విధానాన్ని పునరుద్ధరిస్తున్నట్లు రైల్వేశాఖ ఎక్కడా పేర్కొనలేదు.


text:
మునుగోడు ఎన్నికల ముందు రాజగోపాల్ రెడ్డి, పాల్వాయి స్రవంతి కేసీఆర్‌ను కలిసారంటూ షేర్ చేస్తున్న వీడియోలు ఫేక్ - FACTLY
Sai Krishna Muthyanolla
November 7, 2022
మునుగోడు ఉప ఎన్నికల నేపథ్యంలో, బీజేపీ అభ్యర్ధి కోమటి రెడ్డి రాజగోపాల్ రెడ్డి ఓటమి భయంతో తెలంగాణ సిఎం కేసీఆర్‌ను అర్థ రాత్రి రహస్యంగా కలిశారు అని చెప్తూ NTV లోగో తో ఒక వీడియో సోషల్ మీడియాలో బాగా ప్రచారంలో ఉంది. ఈ వీడియోలో రాజగోపాల్ రెడ్డి కేసీఆర్‌తో ఉన్న ఫొటోని కూడా చూడవచ్చు. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: మునుగోడు ఎన్నికల నేపథ్యంలో కోమటిరెడ్డి రాజగోపాల్ రెడ్డి తెలంగాణ ముఖ్యమంత్రి కేసీఆర్‌ను అర్థ రాత్రి రహస్యంగా కలిసిన దృశ్యాలు.
ఫాక్ట్: ఈ వీడియోను ‘NTV’ ఛానెల్ వారు ప్రసారం చేయలేదు. అలాగే ఇతర ఛానెళ్ళు మరియు వార్తా పత్రికలలో కూడా ఇటీవల వీరు భేటీ అయినట్లు వార్తలు లేవు. వీడియోలో రాజగోపాల్ రెడ్డి కేసీఆర్‌తో ఉన్న ఫొటో 2021 డిసెంబర్‌లో రాజగోపాల్ రెడ్డి కుమారుడి పెళ్లికి కేసీఆర్‌ను ఆహ్వానిస్తున్నప్పుడు తీసినది. కావున పోస్టులో చేస్తున్న క్లెయిమ్ తప్పు.
ముందుగా ఈ వీడియోని ‘NTV’ కి చెందిన వివిధ సోషల్ మీడియా అకౌంటులలో మరియు యూట్యూబ్ లో  వెతకడం జరిగినది. కానీ ఎక్కడా కూడా ఈ వీడియో కానీ, వార్త కానీ వారు ప్రసారం చేయలేదు. మిగతా న్యూస్ ఛానల్స్, వార్తా పత్రికల్లో ఎక్కడా కూడా ఇటీవల ఇద్దరు భేటీ అయినట్లు వార్తలు లేవు. ఇక ఈ వీడియోలో రాజగోపాల్ రెడ్డి కేసీఆర్‌తో  ఉన్న ఫోటోని రివర్స్ ఇమేజ్ సర్చ్ చేయగా, ఈ ఫోటో  డిసెంబర్ 2021 కి చెందినదిగా తెలిసింది.
‘News18’ వెబ్‌సైటులో ఉన్న కథనం ప్రకారం, ఈ ఫోటో రాజగోపాల్ రెడ్డి తన కుమారుడి వివాహానికి (12 డిసెంబర్ 2021) కేసీఆర్‌ను ఆహ్వానిస్తున్నప్పుడు తీసినది.
అయితే, కాంగ్రెస్ అభ్యర్ధి పాల్వాయి స్రవంతి కూడా ఎన్నికల ముందు కేసీఆర్‌ను కలిసినట్లు ఇదే విధంగా ‘NTV’ లోగో తో మరొక వీడియో వైరల్ అయినప్పుడు, కాంగ్రెస్ పార్టీ నాయకులు దానిని ఫేక్ వీడియో గా ఖండించారు.
చివరిగా, రాజగోపాల్ రెడ్డి, పాల్వాయి స్రవంతి తెలంగాణా సీఎం కేసీఆర్‌ను ఇటీవల మునుగోడు ఎన్నికల నేపథ్యంలో కలిసినట్లు షేర్ చేస్తున్న వీడియోలు ఫేక్.

created: November 7, 2022


text:
దేవాలయ స్థలంలో రాజస్థాన్ ప్రభుత్వం ముస్లిం హాస్టళ్లను నిర్మిస్తుందని జరుగుతున్న ప్రచారంలో నిజం లేదు - FACTLY
Sai Krishna Muthyanolla
November 18, 2022
కాంగ్రెస్ ప్రభుత్వం రాజస్థాన్‌లోని 33 జిల్లాల్లోని హిందువు నివాస ప్రాంతాల మధ్యలో ఉన్న దేవాలయ భూములలో పూర్తిగా ఎయిర్ కండిషన్ సౌకర్యంతో 33 ముస్లిం హాస్టళ్లను నిర్మిస్తుంది అని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: కాంగ్రెస్ ప్రభుత్వం రాజస్థాన్‌లోని 33 జిల్లాల్లోని హిందూ దేవాలయ భూములలో పూర్తిగా ఎయిర్ కండిషన్ సౌకర్యంతో  33 ముస్లిం హాస్టళ్లను నిర్మిస్తుంది.
ఫాక్ట్:  రాజస్థాన్ ప్రభుత్వానికి చెందిన ‘Department of Information & Public Relations’ వారు ఈ ప్రచారాన్ని ఖండిస్తూ మే 2022లోనే  ప్రకటన జారీ చేశారు. దీని ప్రకారం, రాష్ట్రంలో 2014-15 నుండి వెనుకబడిన మైనారిటీ విద్యార్ధుల కోసం హాస్టళ్లు నిర్మించే స్కీము ఉంది. ఈ నిర్మించే హాస్టళ్లు రాష్ట్ర ప్రభుత్వం కేటాయించిన స్థలంలోనే నిర్మిస్తారు. మరియు ఈ హాస్టళ్లలో కేవలం ముస్లింలు మాత్రమే కాకుండా సిక్కు, క్రిస్టియన్, బౌద్ధ, జైన మరియు పార్శీ మతాలకు చెందిన విద్యార్ధులకు కూడా వసతి ఉంటుంది. ఇక  సికార్ జిల్లా లో నిర్మిస్తున్న హాస్టల్ ప్రదేశం దేవాలయ స్థలం కాదు అని పోలీసులు నిర్ధారించారు. ఇటువంటి తప్పుడు వార్తలు నమ్మవద్దు అని విజ్ఞప్తి చేశారు. కావున పోస్టులో చేసిన క్లెయిమ్ తప్పు.
ముందుగా ఇదే విషయం గురించి ఇంటర్నెట్లో వెతకగా ఎక్కడా వార్తలు లభించలేదు. రాజస్థాన్ ప్రభుత్వానికి చెందిన అనేక వెబ్‌సైటులలో ఎక్కడా కూడా ఈ విషయం గురించి అధికారిక ప్రకటన జారీ చేయలేదు. పైగా, ఇదే ప్రచారం ఏప్రిల్ 2022 నుంచి జరుగుతుంది అని గుర్తించాము. అప్పుడు రాజస్థాన్ ప్రభుత్వానికి చెందిన ‘Department of Information & Public Relations’ వారు ఈ ప్రచారాన్ని ఖండిస్తూ నోటీసు జారీ చేశారు. దీని సారాంశం క్రింద చూడవచ్చు:
దేవాలయ భూమిలో ప్రభుత్వం ముస్లిం హాస్టళ్లను నిర్మిస్తుంది అని జరుగుతున్న ప్రచారం అసత్యం, ఇందులో వాస్తవం లేదు. రాష్ట్ర ప్రభుత్వం ‘ Social Justice and Empowerment’, ‘Tribal Area Development’ మరియు ఇతర డిపార్ట్‌మెంట్లకు కేటాయించిన స్థలంలో మాత్రమే బలహీన వర్గాలు మరియు మైనారిటీలకు చెందిన విద్యార్ధులకు హాస్టళ్లు నిర్మించబడతాయి. రాష్ట్రంలో ప్రధాన మంత్రి ప్రజా అభివృద్ధి కార్యక్రమం కింద మైనారిటీ విద్యార్ధులకు రాష్ట్ర ప్రభుత్వం నుండి ఉచిత వసతి కల్పించబడుతుంది. 2014-15 సంవత్సరం నుండి రాష్ట్రంలో ఈ హాస్టళ్లు నిర్మించబడుతున్నాయి.
సైన్స్ కాలేజ్, పంచాయితీ భవన్ వంటి ప్రభుత్వ భవనాలకు గతంలో భూమిని కేటాయించారు. సికార్ జిల్లా హెడ్ క్వార్టర్స్ వద్ద నిర్మాణంలో ఉన్న మైనారిటీ బాలుర వసతి గృహం కోసం కేటాయించిన భూమి దేవాలయ భూమి కాదు. మరియు హాస్టల్ మరియు గుడి వేరు వేరు రోడ్డులలో ఉన్నాయి. రాష్ట్ర ప్రభుత్వం ఏ ఒక్క మతం కోసం హాస్టల్ భవనాన్ని నిర్మించలేదు. మైనారిటీ వ్యవహారాల శాఖచే నిర్మించబడుతున్న హాస్టళ్లు ఏ నిర్దిష్ట కమ్యూనిటీ కోసం కాదు. ఇవి ముస్లిం, సిక్కు, క్రిస్టియన్, బౌద్ధ, పార్శీ మరియు జైన వంటి మైనారిటీ వర్గాలకు చెందిన విద్యార్థుల కోసం నిర్మించారు.
सोशल मीडिया पर प्रसारित संदेश- राजस्थान के 33 जिलों में 33 सरकारी मुस्लिम छात्रावास बन रहे हैं………
उक्त मैसेज विशुद्ध रूप से भ्रामक एवं असत्य है।#FactCheck @ashokgehlot51 @AshokChandnaINC @RajCMO pic.twitter.com/BFdzTZvfDc
దైనిక్ భాస్కర్ కథనం ప్రకారం, ఇదే తప్పుడు ప్రచారాన్ని నమ్మి రాజస్థాన్‌లోని బైరుపుర, సబల్పురా గ్రామాల్లో  దేవాలయ భూమిలో స్థానికులు ఆందోళన చేయగా, పోలీసులు అక్కడికి చేరుకొని దేవాలయ స్థలంలో ఎక్కడా కూడా అటువంటి నిర్మాణం జరగలేదు అని నిర్ధారించడంతో గ్రామస్తులు ఆందోళన విరమించారు.
చివరిగా, దేవాలయ భూమిలో రాజస్థాన్ ప్రభుత్వం ముస్లిం హాస్టళ్లను నిర్మిస్తుంది అని జరుగుతున్న ప్రచారంలో నిజం లేదు.

created: November 18, 2022


text:
కేసీఆర్‌ను ఉద్దేశించి రజినీకాంత్ ఇటువంటి వ్యాఖ్యలు చేయలేదు - FACTLY
Sai Krishna Muthyanolla
November 15, 2021
“కేసీఆర్‌ను ఓడించడానికి 10 మంది ఒక్కటయ్యారంటే బలవంతుడు ఎవరో మీకే అర్థమవుతుంది, అలాంటి నాయకుడే తెలంగాణకు కావలసింది”, అని రజినీకాంత్ అన్నట్టు ఒక పోస్ట్ ద్వారా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “కేసీఆర్‌ను ఓడించడానికి 10 మంది ఒక్కటయ్యారంటే బలవంతుడు ఎవరో మీకే అర్థమవుతుంది, అలాంటి నాయకుడే తెలంగాణకు కావలసింది”, అని రజినీకాంత్ అన్నారు.
ఫాక్ట్: రజినీకాంత్ కేసీఆర్‌ను ఉద్దేశించి ఇటువంటి వ్యాఖ్యలు చేసినట్టు ఎటువంటి ఆధారాలు లేవు. ఒకవేళ రజినీకాంత్ నిజంగానే కేసీఆర్‌ను ఉద్దేశించి ఇటువంటి వ్యాఖ్యలు చేసి ఉంటే తెలుగు, తమిళ మీడియా సంస్థలు రిపోర్ట్ చేసి ఉండేవి, కానీ మాకు దీనికి సంబంధించి ఎటువంటి వార్తాకథనాలు లభించలేదు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా రజినీకాంత్ కేసీఆర్‌ను ఉద్దేశించి ఇటువంటి వ్యాఖ్యలు చేసినట్టు ఎటువంటి వార్తా కథనాలు గాని లేక ఇతర సమాచారం గాని మాకు లభించలేదు.
ఒకవేళ రజినీకాంత్ నిజంగానే కేసీఆర్‌ను ఉద్దేశించి ఇటువంటి వ్యాఖ్యలు చేసి ఉంటే మీడియా (ముఖ్యంగా తెలుగు మీడియా) కచ్చితంగా రిపోర్ట్ చేసి ఉండేది. కానీ, ఈ విషయానికి సంబంధించి మాకు ఎటువంటి వార్తా కథనాలు లభించలేదు. పైగా రజినీకాంత్ ఇలా కేసీఆర్‌ను ఉద్దేశించి వ్యాఖ్యలు చేసాడని చెప్తూ తమిళ వార్తా సంస్థలు కూడా ఎలాంటి కథనాలు ప్రచురించలేదు. అలాగే రజినీకాంత్ అధికారిక సోషల్ మీడియా అకౌంట్లలో (ఇక్కడ మరియు ఇక్కడ) కూడా ఎటువంటి పోస్టులు లేవు.
రాజకీయాల నుండి తప్పుకుంటున్నట్టు ఇంతకముందే రజినీకాంత్ తెలిపారు, ‘రజినీ మక్కల్ మండ్ర’ను రద్దు కూడా చేసారు.
చివరగా, “కేసీఆర్‌ను ఓడించడానికి 10 మంది ఒక్కటయ్యారంటే బలవంతుడు ఎవరో మీకే అర్థమవుతుంది” అంటూ రజినీకాంత్ ఇటువంటి వ్యాఖ్యలు చేయలేదు.

created: November 15, 2021


text:
పౌరసత్వ సవరణ చట్టానికి (CAA) తాను అనుకూలమని రజనీకాంత్ వ్యాఖ్యానించలేదు - FACTLY
Sai Krishna Muthyanolla
December 24, 2019
‘CAA ని వ్యతిరేకిస్తున్నారు అంటే వాడు దేశద్రోహి అయినా అయి ఉంటాడు, లేదా చట్టం పై అవగాహన లేకపోవచ్చు,లేదా ఉద్దేశ్య పూర్వకంగా దేశాన్ని సర్వనాశనం చేయాలి అనే దురుద్దేశ్యంతో తప్పుడు ప్రచారం చేస్తున్న వాడు అయి ఉండాలి,అంతిమం గా ఈ చట్టం దేశాన్ని సురక్షితంగా ఉంచే చట్టం, నేను పూర్తిగా CAA కి మద్దతు ఇస్తున్న, అవసరమైన పక్షంలో దేశవ్యాప్తంగా ప్రచారం చేసి, ప్రజల మద్దతు కూడకడతా’ అని తమిళ హీరో రజనీకాంత్ వ్యాఖ్యానించాడని ఫేస్బుక్ లో చాలా మంది పోస్టు చేస్తున్నారు. పోస్టులో చెప్పిన దాంట్లో ఎంతవరకు నిజముందో పరిశీలిద్దాం.
తమిళ హీరో రజనీకాంత్: ‘నేను పూర్తిగా CAA కి మద్దతు ఇస్తున్న, అవసరమైన పక్షంలో దేశవ్యాప్తంగా ప్రచారం చేసి, ప్రజల మద్దతు కూడకడతా’.
ఫాక్ట్ (నిజం): పౌరసత్వ సవరణ చట్టానికి సంబంధించి రజనీకాంత్ పోస్టులో చెప్పిన వ్యాఖ్యలు చేసినట్లుగా వార్తాపత్రికలు కానీ, మీడియా కానీ ఎక్కడా కూడా ప్రచురించలేదు.   తన ట్విట్టర్ లో కూడా ఇటువంటి ట్వీట్ లేదు.  తన కావున పోస్ట్ లో చెప్పింది తప్పు.
రజనీకాంత్ పోస్టులో చెప్పిన వ్యాఖ్యలు చేశాడా అని తెలుసుకోవడానికి గూగుల్ లో ‘rajnikanth said he supports citizenship amendment act’ అని వెతికినప్పుడు, రజనీకాంత్ అలా వ్యాఖ్యానించడానికి  సంబంధించిన ఎటువంటి సమాచారం కూడా సెర్చ్ రిజల్ట్స్ లో లభించలేదు.
రజనీకాంత్ ట్విట్టర్ అకౌంట్ లో చూసినప్పుడు, అందులో కూడా రజనీకాంత్ పోస్టులో చెప్పిన వ్యాఖ్యలు చేసినట్లుగా సమాచారం ఏమీ లేదు. ఈ మధ్య కాలంలో తన చివరి ట్వీట్ డిసెంబర్ 19న పెట్టారు. ఆ ట్వీట్ లో రజనీకాంత్ ‘హింస అనేది ఏ సమస్యకి పరిష్కారం కాదు మరియు అల్లర్లు ఒక మార్గం కాదు. జాతీయ భద్రత మరియు దేశ సంక్షేమాన్ని దృష్టిలో ఉంచుకుని భారతీయ ప్రజలందరు ఐక్యంగా మరియు అవగాహనతో ఉండాలని నేను కోరుకుంటున్నాను. ఇప్పుడు జరుగుతున్న హింస నా మనసుకు చాలా బాధాకరం’ అని రాశారు. ఆ ట్వీట్ లో కూడా రజనీకాంత్ ఎక్కడా CAA కి మద్దతు ఇస్తున్నట్టు చెప్పలేదు.
pic.twitter.com/jQtiCnve4N
ఒక వేల రజనీకాంత్ నిజంగానే అటువంటి వ్యాఖ్యలు చేసినట్లయితే దేశం లోని అన్ని ప్రముఖ వార్తా పత్రికలు మరియు మీడియా సంస్థలు దాని గురించి ప్రచురించేవి. కానీ, అటువంటి వార్త ఎవరు కూడా ప్రచురించలేదు.
చివరగా, పౌరసత్వ సవరణ చట్టానికి (CAA) తాను అనుకూలమని రజనీకాంత్ వ్యాఖ్యానించలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 24, 2019


text:
‘నాకు స్ఫూర్తి జగన్ అంటూ సాక్షి మీడియా లో వచ్చే న్యూస్ నిజం కాదు..’ అని రజినీకాంత్ ట్వీట్ చేయలేదు - FACTLY
Sai Krishna Muthyanolla
February 17, 2020
‘నాకు స్ఫూర్తి జగన్ అంటూ సాక్షి మీడియా లో వచ్చే న్యూస్ నిజం కాదు.. రాజకీయాల్లో ఎవరి స్ఫూర్తి లేదు.. నాకు నేను గా రాజకీయాల్లోకి వచ్చాను’ అని రజినీకాంత్ ఒక ట్వీట్ చేసాడని, అందుకు సంబంధించిన స్క్రీన్ షాట్ అంటూ సోషల్ మీడియాలో ఒకటి చలామణి అవుతోంది. రజినీకాంత్ నిజంగా ఆ ట్వీట్ చేశాడా లేదో చూద్దాం.
‘నాకు స్ఫూర్తి జగన్ అంటూ సాక్షి మీడియా లో వచ్చే న్యూస్ నిజం కాదు..’ అని రజినీకాంత్ ట్వీట్ చేసాడు.
ఫాక్ట్ (నిజం): స్క్రీన్ షాట్ లో ఉన్న ట్వీట్ రజినీకాంత్ చేయలేదు. దానిని ఆయన పేరిట ‘డిజిటల్’ గా రూపొందించి సర్క్యూలేట్ చేస్తున్నారు. కావున, పోస్టులో చెప్పింది తప్పు.
రాజకీయంగా రజినీకాంత్ కి ఆంధ్ర ప్రదేశ్ సీఎం జగన్ స్ఫూర్తి అని ‘9 ఫిబ్రవరి 2020’ న ‘సాక్షి’ న్యూస్ ఛానెల్ ప్రసారం చేసింది. స్క్రీన్ షాట్ లోని ట్వీట్ కోసం రజినీకాంత్ ట్విట్టర్ ఖాతా లో వెతికినప్పుడు, అలాంటి ట్వీట్ ఏమీ లభించలేదు. అంతేకాదు, ఆయన ఈ మధ్య కాలం లో తన చివరి ట్వీట్ ‘29 జనవరి 2020’ న చేసినట్లుగా చూడవొచ్చు .
స్క్రీన్ షాట్ లోని ట్వీట్ ని ట్విట్టర్ లోని వేరే ట్వీట్ తో పోల్చినప్పుడు, అందులో లైన్ అలైన్మెంట్ తేడాలు కనిపిస్తాయి. అదే ట్వీట్ లో కూడా టెక్స్ట్ అలైన్మెంట్ మరియు ఫాంట్ తేడాలు చాలా ఉన్నాయి. అంతేకాదు, ‘Like’, ‘Comment’ మరియు ‘Share’ బటన్స్ ఫేస్బుక్ లో  ఉంటాయి.కానీ, పోస్ట్ చేసిన ఫోటోలో ట్వీట్ కింద ఉంటాయి. కావున, స్క్రీన్ షాట్ లోని ట్వీట్ ‘డిజిటల్’ గా రూపొందించబడినది.
చివరగా, ‘నాకు స్ఫూర్తి జగన్ అంటూ సాక్షి మీడియా లో వచ్చే న్యూస్ నిజం కాదు..’ అని రజినీకాంత్ ట్వీట్ చేయలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 17, 2020


text:
ప్రతిపక్షాలను ఉద్దేశించి నరేంద్ర మోదీని పొగుడుతూ రజినీకాంత్ ఇటీవల ఎటువంటి వ్యాఖ్యలు చేయలేదు - FACTLY
Sai Krishna Muthyanolla
July 28, 2023
“నరేంద్ర మోదీని ఓడించటానికి 10 మంది ఒకటయ్యారంటే బలవంతుడు ఎవరో మీకే అర్ధమవుతుంది. అలాంటి నాయకుడే మన దేశానికి కావలసింది”, అని ప్రముఖ తమిళ సూపర్ స్టార్ రజినీకాంత్ ఇటీవల వ్యాఖ్యలు చేసినట్టు సోషల్ మీడియాలో ఒక పోస్ట్ బాగా షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: ప్రధాని నరేంద్ర మోదీ నాయకత్వాన్ని కొనియాడుతూ తమిళ సూపర్ స్టార్ రజనీకాంత్ ఇటీవల చేసిన వ్యాఖ్యలు.
ఫాక్ట్ (నిజం): నెహ్రూ, రాజీవ్ గాంధీ తరువాత అంతటి చరిస్మాటిక్ (ఆకర్షణీయవంతమైన) నాయకుడు నరేంద్ర మోదీ అని, తనొక గొప్ప నాయకుడే కాదు మంచి మిత్రుడు కూడా అని రజినీకాంత్ పలు సందర్భాలలో వ్యాఖ్యలు చేశారు. కానీ, పోస్టులో తెలిపినట్టు ప్రతిపక్షాలను ఉద్దేశించి నరేంద్ర మోదీని పొగుడుతూ రజినీకాంత్ ఇటీవల ఎటువంటి వ్యాఖ్యలు చేయలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయింకు సంబంధించిన వివరాల కోసం కీ పదాలను ఉపయోగించి ఇంటర్నెట్లో వెతికితే, నరేంద్ర మోదీని పొగుడుతూ ఇటీవల అటువంటి వ్యాఖ్యలేవీ రజినీకాంత్ చేయలేదని తెలిసింది. నరేంద్ర మోదీకి సంబంధించిన అటువంటి ప్రకటన ఏది రజినీకాంత్ తన సోషల్ మీడియా పేజీలలో పబ్లిష్ చేయలేదు. ఒకవేళ నరేంద్ర మోదీ నాయకత్వాన్ని పొగుడుతూ రజినీకాంత్ అటువంటి వ్యాఖ్యలు చేసివుంటే, ఆ విషయాన్ని రిపోర్ట్ చేస్తూ అన్ని ప్రముఖ వార్తా సంస్థలు ఆర్టికల్స్ పబ్లిష్ చేసేవి. కానీ, అటువంటి రిపోర్ట్స్ ఏవీ మాకు దొరకలేదు.
నెహ్రూ, రాజీవ్ గాంధీ తరువాత అంతటి చరిస్మాటిక్ (ఆకర్షణీయవంతమైన) నాయకుడు నరేంద్ర మోదీ అని, తనొక గొప్ప నాయకుడే కాదు మంచి మిత్రుడు కూడా అని రజినీకాంత్ పలు సందర్భాలలో వ్యాఖ్యలు చేశారు. ఇటీవల నూతన పార్లమెంట్ భవనం ప్రారంభోత్సవం సందర్భంగా తమిళ శక్తిగా అభివర్ణించే సింగోల్‌ను (రాజదండం) ప్రతిష్టించడంపై హర్షం వ్యక్తం చేస్తూ నరేంద్ర మోదీకి ధన్యవాదాలు తెలుపుతూ రజినీకాంత్ ఒక ట్వీట్ పెట్టారు. కానీ, ప్రతిపక్షాలను ఉద్దేశించి నరేంద్ర మోదీని పొగుడుతూ ఇటీవల ఎటువంటి వ్యాఖ్యలు రజినీకాంత్ చేయలేదు.
ఇదివరకు, కేసీఆర్‌ను ఉద్దేశించి రజినీకాంత్ ఇవే వ్యాఖ్యలు చేశారని సోషల్ మీడియాలో షేర్ చేసినప్పుడు, ఫాక్ట్‌లీ దానికి సంబంధించి ఫాక్ట్-చెక్ ఆర్టికల్ పబ్లిష్ చేసింది.
చివరకు, ప్రతిపక్షాలను ఉద్దేశించి నరేంద్ర మోదీని పొగుడుతూ రజినీకాంత్ ఇటీవల ఎటువంటి వ్యాఖ్యలు చేయలేదు.


text:
వక్ఫ్ చట్టం రద్దుకు సంబంధించి BJP ఎంపీ రాజ్యసభలో ప్రవేశపెట్టింది ఒక ప్రైవేటు బిల్లు, దీనికి పార్టీతో సంబంధం లేదు - FACTLY
Sai Krishna Muthyanolla
February 5, 2024
వక్ఫ్ బోర్డ్ రద్దు చేయాలని రాజ్యసభలో BJP ప్రైవేట్ మెంబర్ బిల్లుని ప్రవేశపెట్టిందని, ఆ బిల్లును రాజ్యసభ ఆమోదించిందన్న వార్త ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: వక్ఫ్ బోర్డ్ రద్దు చేయాలని రాజ్యసభలో BJP ప్రైవేట్ మెంబర్ బిల్లుని ప్రవేశపెట్టింది; ఆ బిల్లును రాజ్యసభ ఆమోదించింది.
ఫాక్ట్(నిజం): డిసెంబర్ 2023లో జరిగిన రాజ్యసభ సమావేశాలలో BJP ఎంపీ హర్నాథ్ సింగ్ యాదవ్ 1995లో చేసిన వక్ఫ్ చట్టాన్ని రద్దు చేయాలని కోరుతూ రాజ్యసభలో ఒక ప్రైవేట్ మెంబర్ బిల్లును(The Waqf Repeal Bill, 2022) ప్రవేశపెట్టాడు. ఐతే ఈ బిల్లును హర్నాథ్ సింగ్ యాదవ్ తన పార్టీతో సంబంధం లేకుండా తన సొంత ఆసక్తిపై ప్రవేశపెట్టాడు అనుకోవచ్చు. ఈ బిల్లుతో BJPకి ఎటువంటి సంబంధం లేదు. పైగా ఈ బిల్లును కేవలం రాజ్యసభలో ప్రవేశపెట్టారు,  దీని మీద చర్చ కానీ, రాజ్య సభ ఆమోదించడం కానీ జరగలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
గత డిసెంబర్ 2023లో జరిగిన రాజ్యసభ సమావేశాలలో వక్ఫ్ చట్టం,1995ను రద్దు చేయాలని కోరుతూ రాజ్యసభలో ప్రైవేట్ మెంబర్ బిల్లును ప్రవేశపెట్టింది నిజమే అయినప్పటికీ, ఆ బిల్లుతో BJPకు సంబంధం లేదు. పైగా రాజ్యసభ కేవలం ఈ బిల్లును ప్రవేశపెట్టడాన్ని ఆమోదించింది, బిల్లును కాదు.
08 డిసెంబర్ 2023 BJP ఎంపీ హర్నాథ్ సింగ్ యాదవ్ 1995లో చేసిన వక్ఫ్ చట్టాన్ని రద్దు చేయాలని కోరుతూ రాజ్యసభలో ఒక ప్రైవేట్ మెంబర్ బిల్లును (The Waqf Repeal Bill, 2022) ప్రవేశపెట్టాడు. ఈ బిల్లును కాంగ్రెస్, టీఎంసీ, డీఎంకే, సీపీఐ, సీపీఎం, ఆర్జేడీ తదితర ప్రతిపక్షాలు తీవ్రంగా వ్యతిరేకించడంతో బిల్లు ప్రవేశపెట్టాలా లేదా అన్న విషయంపై వోటింగ్ జరిగింది. బిల్లుకు అనుకూలంగా 53 మంది, వ్యతిరేకంగా 32 మంది ఓటు వేశారు. దీంతో బిల్లును ప్రవేశపెట్టేందుకు ఆమోదం లభించింది.  ఈ క్రమంలోనే హర్నాథ్ సింగ్ యాదవ్ ఈ బిల్లును ప్రవేశపెట్టారు.
ప్రైవేట్ మెంబర్ బిల్లు:
ఐతే ఈ బిల్లును హర్నాథ్ సింగ్ యాదవ్ తన పార్టీతో సంబంధం లేకుండా తన సొంత ఆసక్తిపై ప్రవేశపెట్టాడు అనుకోవచ్చు. సాధారణంగా మంత్రి కాని ఇతర ఎంపీలను ప్రైవేట్ మెంబర్ అని అంటారు. ఈ ప్రైవేట్ సభ్యులు ప్రవేశపెట్టిన బిల్లులను ప్రైవేట్ మెంబర్ బిల్లులని, మంత్రులు ప్రవేశపెట్టిన వాటిని ప్రభుత్వ బిల్లులు అని అంటారు.
ప్రస్తుతం చర్చిస్తున్న వక్ఫ్ బిల్లును ప్రవేశపెట్టిన హర్నాథ్ సింగ్ యాదవ్  ఒక సాధారణ ఎంపీ కావడంతో, ఈ బిల్లుతో పార్టీకి ఎటువంటి సంబంధం లేదు అనుకోవచ్చు. చట్టపరమైన జోక్యం అవసరమైన పలు అంశాలను ప్రభుత్వ దృష్టికి తీసుకొచ్చేందుకు ఎంపీలు ఇలా ప్రైవేటు బిల్లులను ప్రవేశ పెడుతుంటారు. ప్రతీ శుక్రవారం పార్లమెంట్ సమావేశాల్లోని రెండో భాగంలో మాత్రమే ఈ ప్రైవేటు బిల్లులకు సంబంధించిన వ్యవహారాలను చూస్తుంటారు.
సహజంగా ఐతే మంత్రులు ప్రవేశపెట్టే బిల్లులకు ప్రభుత్వ మద్దతు ఉంటుంది, కానీ ఈ ప్రైవేటు బిల్లులకు ప్రభుత్వ మద్దతు ఉండదు. అందుకని ఈ బిల్లులు పాస్ అవడం చాలా అరుదు. అసలు ప్రైవేటు బిల్లులపై చర్చ జరిగే సందర్భాలు కూడా చాలా తక్కువ. ఈ వార్తా కథనం ప్రకారం 1952లో మొదటి లోక్ సభ ఏర్పడ్డప్పటి నుండి ఇప్పటి వరకు కేవలం 14 ప్రైవేట్ మెంబర్ బిల్లులు మాత్రమే చట్టాలుగా మారాయి. చివరిసారిగా ఒక ప్రైవేటు బిల్లు చట్టంగా మారింది 1970లోనే.
కాగా హర్నాథ్ సింగ్ యాదవ్ ఈ బిల్లును ప్రవేశపెట్టడానికి గత సంవత్సర బడ్జెట్ మరియు వర్షా కాల సమావేశాలలోనే ప్రయత్నించినప్పటికీ అప్పట్లో అది వీలుపడలేదు. ఐతే ఇప్పుడు ఈ బిల్లును కేవలం రాజ్యసభలో ప్రవేశపెట్టారు.  దీని మీద చర్చ కానీ, రాజ్య సభ ఆమోదించడం కానీ జరగలేదు. ఈ సమాచారాన్ని బట్టి కేవలం రాజ్యసభలో ప్రవేశపెట్టడానికి ఆమోదం లభించిన వక్ఫ్ చట్టం రద్దు బిల్లును రాజ్యసభ ఆమోదించినట్టు తప్పుగా అర్ధం చేసుకున్నారని ఆర్ధమవుతుంది.
చివరగా, వక్ఫ్ చట్టం రద్దుకు సంబంధించి BJP ఎంపీ రాజ్యసభలో ప్రవేశపెట్టింది ఒక ప్రైవేటు బిల్లు, దీనికి పార్టీతో సంబంధం లేదు.

created: February 5, 2024


text:
సౌదీ అరేబియా జాతీయ పాఠ్యాంశాల్లో రామాయణం, మహాభారతం ప్రవేశపెట్టలేదు - FACTLY
Sai Krishna Muthyanolla
October 19, 2023
సౌదీ అరేబియాలో ఇక నుంచి రామాయణం, మహాభారతం పాఠశాల సిలబస్లో  చేర్చి, నేర్పిస్తారని ఆ దేశపు రాజు ముహమ్మద్ బిన్ సల్మాన్ ప్రకటించారు అంటూ ఒక వీడియో సోషల్ మీడియాలో షేర్ చేస్తున్నారు. దీని వెనుక ఎంత నిజముందో ఇప్పుడు చూద్దాం.
క్లెయిమ్: సౌదీ అరేబియా పాఠశాలల్లో ఇక నుండి రామాయణం, మహాభారతం నేర్పిస్తారు అని ఆ దేశ రాజు మహ్మద్ బిన్ సల్మాన్ ప్రకటించారు.
ఫాక్ట్(నిజం): ఈ వాదనలు ప్రధానంగా సౌదీ నివాసి నౌఫ్ అల్మార్వాయ్ చేసిన ట్వీట్ ఆధారంగా చేయబడ్డాయి. సౌదీఅరేబియాలోని ఇంటర్నేషనల్ ఇండియన్ స్కూల్ ఉపయోగించే పాఠ్యప్రణాళిక, అక్కడి ప్రైవేటు లేదా పబ్లిక్ పాఠశాలల్లోని పాఠ్యప్రణాళిక వేరు వేరు. అక్కడి పబ్లిక్ పాఠశాలల్లో అన్ని సబ్జెక్టులు అరబిక్ భాషలోనే బోధిస్తారు. ట్విట్టర్లో షేర్ చేసిన ప్రశ్నలు ఆంగ్లంలో ఉన్నందున అది అంతర్జాతీయ పాఠశాల అని చెప్పవచ్చు. కావున ఈ పోస్టులో చేసిన క్లెయిమ్ తప్పుదోవ పట్టించే విధంగా ఉంది.
ఈ క్లెయిమ్ గురించి కీ వర్డ్ సెర్చ్ ద్వారా ఇంటర్నెట్లో వెతకగా, ఇటువంటి ప్రకటన ఏదీ సౌదీ అరేబియా రాజు చేసినట్టు ఆ దేశానికి సంబంధించిన ఏ అధికారిక వెబ్సైటులో కానీ, వార్త పత్రికలలో కానీ సమాచారం లేదు.  పైగా, ఈ క్లెయిమ్ 2021 నుంచి షేర్ అవుతోందని  గమనించాం (ఇక్కడ, ఇక్కడ మరియు ఇక్కడ). ఈ సమాచారం అక్టోబరు 2023లో సోషల్ మీడియాలో మళ్లీ వెలుగులోకి వచ్చింది. అయితే, ఈ వాదనలు ప్రధానంగా సౌదీ నివాసి నౌఫ్ అల్మార్వాయ్ చేసిన ట్వీట్ ఆధారంగా చేయబడ్డాయని కూడా గమనించాం.
దీని గురించి ఇంటర్నెట్లో మరింత వెతకగా, సౌదీ అరేబియాకు చెందిన ప్రసిద్ధ కాలమిస్ట్ ఇబ్రహీం అల్-సులైమాన్ తన ట్వీట్ ద్వారా , సౌదీ అరేబియా ప్రైవేట్ ఇంటర్నేషనల్ స్కూళ్లల్లో  పాఠ్యప్రణాళిక నిర్ణయించుకోవడానికి  స్వేచ్ఛ ఉందనీ, ఈ స్కూళ్ళు వారి స్వంత ఫ్రేమ్‌వర్క్‌లు పాటిస్తాయని తెలిపాడు. అయితే, ఈ పాఠశాలల యొక్క పాఠ్యప్రణాళిక, ప్రైవేట్ మరియు స్థానిక ప్రభుత్వ పాఠశాలల యొక్క పాఠ్యప్రణాళిక ఒకటే అనుకోవటం తప్పు అని తెలిపారు. సౌదీ ప్రొఫెసర్ ఒమర్ అల్-సబియీ  తాను గత 25 సంవత్సరాలుగా బోధిస్తున్నానని, అన్ని సబ్జెక్టులు అరబిక్ భాషలోనే బోధించబడుతున్నాయని ట్వీట్ ద్వారా తెలిపారు. తదుపరి, సౌదీఅరేబియాలోని ఇంటర్నేషనల్ ఇండియన్ స్కూల్ కొన్నేళ్లుగా ఇదే పాఠ్యాంశాలను ఉపయోగిస్తోంది అని మరొకరు ట్వీట్ చేయటం గమనించాం.
ఈ సమాచారాన్ని బట్టి ఇంటర్నెట్లో సౌదీ అరేబియాలోని పాఠశాలల యొక్క పాఠ్యప్రణాళిక గురించి వెతకగా, రీసెర్చ్ గేట్ ప్రచురించిన ఒక జర్నల్ ఆర్టికల్ ద్వారా సౌదీ అరేబియాలో (i) పబ్లిక్ (ప్రభుత్వ) మరియు ఖురాన్ పాఠశాలలు; (ii) ఇంటెన్సివ్ ఇంగ్లీష్ కోర్సుతో అరబిక్ మీడియంలో బోధించే ప్రైవేట్ పాఠశాలలు; (iii) ఇంగ్లీష్ మీడియంలో బోధించే అంతర్జాతీయ పాఠశాలలు ఉంటాయని. ఈ అంతర్జాతీయ పాఠశాలలో అరబిక్ మరియు ఇస్లామిక్ అధ్యయనాలకు ఒక కోర్సు కేటాయించబడుతుంది అని తెలుసుకున్నాం. ఈ సమాచారం ద్వారా ట్విట్టర్లో షేర్ చేసిన ప్రశ్నలు ఆంగ్లంలో ఉన్నందున అది అంతర్జాతీయ పాఠశాల అని చెప్పవచ్చు.
నౌఫ్ అల్మార్వాయ్  తన ట్వీట్లపై చెలరేగిన వివాదాల తరువాత, తాను చెప్పింది తన కొడుకు పాఠ్యాంశాల గురుంచి అని, సౌదీ జాతీయ పాఠ్యాంశాలను గురుంచి కాదని ఆమె స్పష్టం చేసింది. ఆమె స్పష్టీకరణను ఆర్కైవ్‌లో చూడవచ్చు.
సౌదీ అరేబియా యొక్క “విజన్ 2030″(ఇక్కడ మరియు ఇక్కడ) ప్రణాళికలో విద్య యొక్క పాత్ర గురించి పరిశీలించగా, ఇది దేశాన్ని జ్ఞాన ఆధారిత ఆర్థిక వ్యవస్థగా (knowledge based economy) మార్చడానికి ఒక ప్రణాళిక. విద్య ఈ ప్రణాళికలో కీలక పాత్ర పోషిస్తుంది, ఎందుకంటే ఇది నైపుణ్యం కలిగిన కార్మికశక్తిని సృష్టించడానికి మరియు ఆర్థిక వృద్ధికి దారితీస్తుంది అని తెలుసుకున్నాం.
చివరిగా, సౌదీ అరేబియా జాతీయ పాఠ్యాంశాల్లో రామాయణం,  మహాభారతం ప్రవేశపెట్టబడలేదు.

created: October 19, 2023


text:
‘మైనర్ బాలికల అత్యాచారానికి మరణశిక్ష లౌకికం కాదనుకుంటా…’ అని రానా అయ్యుబ్ వ్యాఖ్యానించలేదు - FACTLY
Sai Krishna Muthyanolla
December 4, 2019
‘కేంద్రం ప్రవేశ ప్రవేశపెట్టిన ఆర్డినెన్స్ మైనర్ బాలికల అత్యాచారానికి మరణశిక్ష లౌకికం కాదనుకుంటా..! ఇది మైనారిటీ ప్రజలపై మోడీ చూపుతున్న వివక్ష. ఇది కుట్ర. వారికి మనుష్యులు కారా? వారి కోసం మానవ హక్కులు పని చేయవా?’ అని జర్నలిస్ట్ రానా అయ్యుబ్ వ్యాఖ్యానించినట్లుగా ‘Republic Tv’ పేరుతో ఉన్న ట్వీట్ యొక్క స్క్రీన్ షాట్ ని ఫేస్బుక్ లో చాలా మంది పోస్టు చేస్తున్నారు. పోస్టులో ఉన్న విషయం ఎంతవరకు వాస్తవమో విశ్లేషిద్దాం.
జర్నలిస్ట్ రానా అయ్యుబ్ – ‘కేంద్రం ప్రవేశ ప్రవేశపెట్టిన ఆర్డినెన్స్ మైనర్ బాలికల అత్యాచారానికి మరణశిక్ష లౌకికం కాదనుకుంటా..! ఇది మైనారిటీ ప్రజలపై మోడీ చూపుతున్న వివక్ష. ఇది కుట్ర. వారికి మనుష్యులు కారా? వారి కోసం మానవ హక్కులు పని చేయవా?.
ఫాక్ట్ (నిజం): జర్నలిస్ట్ రానా అయ్యుబ్ ఆ వ్యాఖ్యలు చేయలేదని స్పష్టత ఇచ్చారు. పోస్టులో ఉన్న స్క్రీన్ షాట్ లోని ట్వీట్ ‘Republic Tv’ వారి అధికారిక ట్విట్టర్ అకౌంట్ లోనిది కాదు. కావున, పోస్ట్ లో చెప్పింది తప్పు.
పోస్టులో చెప్పిన దాని గురించి ‘Minor child rapists also humans, do they have no human right said by Rana Ayyub’ అని వెతికినప్పుడు, చాలా సెర్చ్ రిజల్ట్స్ వచ్చాయి. కానీ, వాటిల్లో దేంట్లో కూడా రానా అయ్యుబ్ ఆ వ్యాఖ్యలు చేసినట్లుగా లేదు. ఆ విషయం గురించి మరింత సమాచారం కోసం వెతికినప్పుడు, పోస్టులోని స్క్రీన్ షాట్ ఆధారంగా ‘Rana Ayyubb’ చేసిన ట్వీట్ ఒకటి లభించింది. అందులో, రానా అయ్యుబ్ తాను ఆ వ్యాఖ్యలు చేయలేదని, స్క్రీన్ షాట్ లో ఉన్నది ఒక ఫోటోషాప్ చేసిన ట్వీట్ అని తెలిపింది.
This fake photo-shopped tweet that shows me advocating child rapists in the name of Islam is being circulated yet again all over social media. From the likes of Ashok Pandit to the entire right wing eco system is sharing this tweet. How sick are you guys ! pic.twitter.com/Q9A6BbGnh8
మరియు, స్క్రీన్ షాట్ లోని ట్విట్టర్ హేండిల్ ‘@republicTv’ న్యూస్ ఛానల్ Republic TV వారి అధికారిక ట్విట్టర్ ఖాతాది కాదు, ఆ ఛానల్ ట్విట్టర్ హేండిల్ ‘@republic’ అని ఉంటుంది. కావున, స్క్రీన్ షాట్ లోని ట్వీట్ Republic TV వారు చేసినది కాదు.
చివరగా, ‘మైనర్ బాలికల అత్యాచారానికి మరణశిక్ష లౌకికం కాదనుకుంటున్నా…’ అని రానా అయ్యుబ్ వ్యాఖ్యానించలేదు. అలా ఆమె అన్నట్లుగా ఉన్న ట్వీట్ Republic Tv ఛానల్ వారి అధికారిక ట్విట్టర్ ఖాతాది కాదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 4, 2019


text:
మద్యం అమ్మకాలను ఆధార్‌తో అనుసంధించాలని రతన్ టాటా అనలేదు - FACTLY
Sai Krishna Muthyanolla
July 9, 2021
మద్యం అమ్మకాలు ఆధార్ కార్డు ద్వారా జరగాలని, మద్యం వినియోగదారులకు ఎలాంటి సబ్సిడీలు ఇవ్వకూడదని రతన్ టాటా అన్నట్టు చెప్తున్న  పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్:  మద్యం అమ్మకాలు ఆధార్ కార్డు ద్వారా జరగాలి; మద్యం వినియోగదారులకు ఎలాంటి సబ్సిడీలు ఇవ్వకూడదు – రతన్ టాటా.
ఫాక్ట్ (నిజం): మద్యం అమ్మకాలు ఆధార్ కార్డు ద్వారా జరగాలని గాని లేక మద్యం వినియోగదారులకు ఎలాంటి ప్రభుత్వ సబ్సిడీలు అందకూడదని రతన్ టాటా అన్నట్టు ఎటువంటి ఆధారాలు లేవు. ఒకవేళ రతన్ టాటా నిజంగానే ఇలా అని ఉంటే పత్రికలు  కచ్చితంగా రిపోర్ట్ చేసుండేవి. ఐతే మద్యం అమ్మకాలను నియంత్రించడానికి, పిల్లలను మద్యం నుండి దూరంగా ఉంచడానికి, ఖాళీ సీసాల వ్యర్ధాలను తగ్గించడానికి, ఇంకా పలు కారణాల వల్ల మద్యం అమ్మకాలను ఆధార్‌తో అనుసంధించాలని కోరుతూ పలు NGOలు తమ తమ ప్రతిపాదనలు ప్రభుత్వాలకు  తెలియజేశాయి. కాని ఇవి ఇంకా పరిశీలన దశలోనే ఉన్నాయి. కావున పోస్టు ద్వారా చెప్పేది తప్పు.
రతన్ టాటా ఇలా మద్యం అమ్మకాలు ఆధార్ కార్డు ద్వారా జరగాలని గాని లేక మద్యం వినియోగదారులకు ఎలాంటి ప్రభుత్వ సబ్సిడీలు అందకూడదని వ్యాఖ్యానించినట్టు ఎటువంటి వార్తా కథనాలు లేవు. సాధారణంగా రతన్ టాటా లాంటి వ్యక్తి ఇలాంటి వ్యాఖ్యలు చేసుంటే, పత్రికలు కచ్చితంగా రిపోర్ట్ చేసుండేవి, కాని మాకు ఈ విషయానికి సంబంధించి ఎటువంటి పత్రికా కథనాలు లభించలేదు.
ఐతే గతంలో మద్యం అమ్మకాలను ఆధార్‌తో అనుసంధించాలని కోరుతూ పలు NGOలు తమ ప్రతిపాదనలు ప్రభుత్వాలకు  తెలియజేశాయి. మద్యం అమ్మకాలను నియంత్రించడానికి, పిల్లలను మద్యం నుండి దూరంగా ఉంచడానికి, ఖాళీ సీసాల వ్యర్ధాలను తగ్గించడానికి, మద్యం తాగి వాహానాలు నడపడం తగ్గించడం, ఇంకా పలు కారణాల వల్ల ఇలా మద్యం అమ్మకాలను ఆధార్‌తో అనుసంధించాలని ప్రతిపాదనలు చేసాయి. దీనికి సంబంధించిన వార్తా కథనాలు ఇక్కడ , ఇక్కడ మరియు ఇక్కడ చూడొచ్చు. ఐతే ఈ ప్రతిపాదనలు ఇప్పటికైతే ఇంకా అమలు కావడం లేదు, అవి ఇంకా పరిశీలన దశలోనే ఉన్నాయి.
మద్రాస్ హైకోర్టు కూడా 2020లో కరోనా సమయంలో మద్యం అమ్మకాలకు సంబంధించిన ఒక తీర్పులో మద్యం కొనుగోలుదారుల పేరు, చిరునామాతో పాటు ఆధార్ కార్డు నంబర్ కూడా సేకరించాలని చెప్పింది. ఈ విషయానికి సంబంధించిన వార్తా కథనం ఇక్కడ చూడొచ్చు.
Liquor purchase allowed twice a week with a gap of 3 days, Bill should record Aadhaar: Madras High Court guidelines for liquor sale amid COVID-19 #liquor #LiquorShopsBan https://t.co/Z6kIG3hlN7
అలాగే మద్యం వినియోగదారులకు ప్రభుత్వ సబ్సిడీలు లేదా పథకాలు వర్తించకూడదని ప్రభుత్వాల వద్ద ప్రతిపాదనలు ఉన్నట్టు ఎటువంటి వార్తా కథనాలు లేవు.
చివరగా, మద్యం అమ్మకాలను ఆధార్‌తో అనుసంధించాలని రతన్ టాటా అనలేదు.


text:
భారత పార్లమెంట్ క్యాంటీన్‌లో దొరికే ఆహార పదార్థాల రేట్లు ఈ పోస్టులో షేర్ చేస్తున్న రేట్లకంటే ఎక్కువే - FACTLY
Sai Krishna Muthyanolla
April 27, 2022
భారతదేశంలో అతి తక్కువ ధరలకు ఆహారం దొరికే ప్రదేశం భారత పార్లమెంట్ క్యాంటీన్ అంటూ కొన్ని ఆహార పదార్థాల రేట్లు ఒక పోస్ట్ ద్వారా సోషల్ మీడియాలో షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: భారతదేశంలో అతి తక్కువ ధరలకు ఆహారం దొరికే ప్రదేశం ఇండియన్ పార్లమెంట్ క్యాంటీన్, అక్కడ కొన్ని ఆహార పదార్థాల రేట్లు.
ఫాక్ట్: డిసెంబర్ 2019లో, లోక్‌సభ స్పీకర్‌గా ఉన్న ఓం బిర్లా మరియు ఇతర పార్లమెంట్ సభ్యులు “ఏకగ్రీవంగా” సబ్సిడీని వదులుకోవాలని నిర్ణయించుకున్నారు. 2021 నుండి ఉన్న పార్లమెంటు క్యాంటీన్‌కు సంబంధించిన సబ్సిడీ అమలులో లేదు. టీ 5 రూపాయలు, సూప్ 25, వెజ్ మీల్ 100 , చపాతీ మూడు, చికెన్ కర్రీ 75 మరియు చికెన్ బిర్యానీ 100 రూపాయలుగా ఉంది. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
భారత పార్లమెంట్ క్యాంటీన్ కి సంబంధించి ఇంటర్నెట్‌లో వెతకగా, 2021లో కొత్త రేట్ల లిస్టు రిలీజ్ చేసినట్టు తెలుస్తుంది. కొత్త రేట్ల ప్రకారం, టీ, సూప్, వెజ్ మీల్, చపాతీ, చికెన్ కర్రీ, చికెన్ బిర్యానీ మరియు ఇతర ఆహార పదార్థాల యొక్క రేట్లు పెరిగినట్టు చూడొచ్చు. 2021 నుండి ఉన్న పార్లమెంటు క్యాంటీన్‌కు సంబంధించిన సబ్సిడీ అమలులో లేదు. రేట్లు పెరిగినా కానీ బయట మార్కెట్లో ఉన్న రేట్ల కంటే కొంచం తక్కువగానే ఉన్నట్టు తెలుస్తుంది.
2015లో పార్లమెంటు క్యాంటీన్‌కు సంబంధించి సబ్సిడీపై పెద్ద దుమారం చెలరేగింది, సుభాష్ అగర్వాల్ ఆర్‌టిఐ ఫైల్ చేసినప్పుడు ప్రతి సంవత్సరం క్యాంటీన్‌కు రూ. 14 కోట్ల సబ్సిడీ లభిస్తుందని తెలిసింది. తదనంతరం 2016లో, ఆరేళ్ల విరామం తర్వాత ధరలు సవరించబడ్డాయి మరియు క్యాంటీన్‌ను “No Profit No Loss” ఆధారంగా నిర్వహించాలని నిర్ణయించారు.
డిసెంబర్ 2019లో, లోక్‌సభ స్పీకర్‌గా ఉన్న ఓం బిర్లా మరియు ఇతర పార్లమెంట్ సభ్యులు “ఏకగ్రీవంగా” సబ్సిడీని వదులుకోవాలని నిర్ణయించుకున్నారు.
పార్లమెంటు క్యాంటీన్‌ను 52 సంవత్సరాలుగా (2021 వరకు) ఉత్తర రైల్వే నిర్వహించింది. ఇండియన్ టూరిజం డెవలప్‌మెంట్ కార్పొరేషన్ (ఐటీడీసీ) ద్వారా ఇప్పుడు క్యాటరింగ్ జరుగుతుంది.
చివరగా, భారత పార్లమెంట్ క్యాంటీన్‌లో దొరికే ఆహార పదార్థాల రేట్లు ఇలా షేర్ చేస్తున్న దానికంటే ఎక్కువే.


text:
పరిమితికి మించిన ATM నగదు ఉపసంహరణలపై రూ.21 ఛార్జీ విధించడానికి RBI 2021 జూన్ నెలలోనే బ్యాంకులకు అనుమతినిచ్చింది - FACTLY
Sai Krishna Muthyanolla
December 28, 2022
కొత్త ఏడాది, అంటే 01 జనవరి 2023, నుండి పరిమితికి మించిన ATM నగదు ఉపసంహరణలపై రూ.21 మరియు జీఎస్టీ ఛార్జీలు విధించడానికి రిజర్వ్ బ్యాంక్ ఆఫ్ ఇండియా(RBI) ఇటీవల బ్యాంకులకు అనుమతినిచ్చింది, అంటూ సోషల్ మీడియాలో ఒక పోస్ట్ షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: 01 జనవరి 2023 నుంచి పరిమితికి మించిన ATM నగదు ఉపసంహరణలపై రూ. 21 మరియు జీఎస్టీ ఛార్జీలు విధించడానికి RBI ఇటీవల బ్యాంకులకు అనుమతినిచ్చింది.
ఫాక్ట్: పరిమితికి మించిన ATM నగదు ఉపసంహరణలపై రూ. 21 ఛార్జీ విధించడానికి RBI 2021 జూన్ నెలలోనే ఒక సర్క్యులర్ ద్వారా ఆమోదం తెలిపింది. 01 జనవరి 2022 నుండి ఈ కొత్త ఛార్జీలు అమలులోకి వస్తాయని RBI అప్పుడు తెలిపింది. ఆర్‌బీఐ ఇటీవల మళ్ళీ ఈ చార్జీలను సవరిస్తూ ఎటువంటి సర్క్యులర్ పబ్లిష్ చేయలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో చేస్తున్న క్లెయిమ్‌కు సంబంధించిన వివరాల కోసం కీ పదాలని ఉపయోగించి ఇంటర్నెట్లో వెతికితే, పరిమితికి మించిన ATM నగదు ఉపసంహరణలపై రూ. 21 ఛార్జీ విధించడానికి RBI బ్యాంకులకు అనుమతిచ్చిందని పలు వార్తా సంస్థలు 2021 జూన్ నెలలో ఆర్టికల్స్ పబ్లిష్ చేసినట్టు తెలిసింది. ఆ ఆర్టికల్స్‌ని ఇక్కడ, ఇక్కడ చూడవచ్చు.
పరిమితికి మించిన ATM నగదు ఉపసంహరణలపై రూ. 21 ఛార్జీ విధించడాన్ని ఆమోదిస్తూ RBI 10 జూన్ 2021 నాడు ఒక సర్క్యులర్‌ను జారీ చేసింది. ఉచిత లావదేవిలకు మించి అదనపు ATM నగదు ఉపసంహరణలు చేసిన వారికి ఒక్కో అదనపు లావదేవికి రూ.21 ఛార్జీ విధించడానికి RBI బ్యాంకులకు అనుమతినిచ్చింది. ఈ కొత్త ఛార్జీలు 01 జనవరి 2022 నుండి అమలులోకి వస్తాయని RBI ఈ సర్క్యులర్లో స్పష్టంగా తెలిపింది.
ఈ చార్జీలను సవరిస్తూ RBI మళ్ళీ ఎటువంటి సర్క్యులర్ పబ్లిష్ చేయలేదు. దేశంలోని అన్నీ బ్యాంకులు ఈ చార్జీలను ప్రస్తుతం అనుసరిస్తున్నాయి. ఈ వివరాల ఆధారంగా RBI పరిమితికి మించిన ATM నగదు ఉపసంహరణలపై రూ. 21 ఛార్జీ విధించడానికి బ్యాంకులకు 2021లోనే అనుమతినిచ్చిందని స్పష్టమయ్యింది.
చివరగా, పరిమితికి మించిన ATM లావదేవిలపై రూ.21 ఛార్జీలు విధించడానికి RBI 2021 జూన్ నెలలోనే బ్యాంకులకు అనుమతినిచ్చింది.

created: December 28, 2022


text:
ఈ ఫోటోలో కనిపిస్తున్న రెండు రకాల 500 రుపాయల నోట్లు ఆమోదయోగ్యమైన కరెన్సీ అని RBI స్పష్టం చేసింది - FACTLY
Sai Krishna Muthyanolla
September 19, 2022
500 రూపాయిల నోటుపై గాంధీ ముఖం పక్కనే ఆకుపచ్చ లైన్లు ఉంటే అది అసలైన నోటని, దూరంగా ఉంటే అది నకిలీ నోటుని  తెలుపుతూ సోషల్ మీడియాలో ఒక ఫోటో షేర్ అవుతోంది. గాంధీ ముఖం పక్కనే ఆకుపచ్చ లైన్లు కలిగి ఉన్న 500 రూపాయిల నోటుని, గాంధీ ముఖానికి దూరంగా ఆకుపచ్చ లైన్లు ప్రింట్ అయిన మరొక 500 నోటుని పోలుస్తూ తీసిన ఫోటోని ఈ పోస్టులో షేర్ చేసారు. ఆ పోస్టులో ఎంతవరకు నిజముందో చూద్దాం.
క్లెయిమ్: 500 నోటుపై గాంధీ ముఖం పక్కనే ఆకుపచ్చ లైన్లు ప్రింట్ అయి ఉంటే అసలైన నోటని, దూరంగా ఉంటే అది నకిలీ నోటుగా గుర్తించాలి.
ఫాక్ట్ (నిజం): కరెన్సీ నోట్లు ముద్రించే సమయంలో జరిగే కొన్ని పొరపాట్ల వలన నోట్లలో కొన్ని వైవిధ్యాలు ఏర్పడుతాయని, ప్రజలు ఈ రెండు 500 రూపాయిల నోట్ల వేరియంట్లను నిర్భయంగా అంగీకరించవచ్చని భారతీయ రిజర్వ్ బ్యాంక్ (RBI) ప్రతినిధి 2016లోనే స్పష్టం చేసారు. ఈ రెండు 500 నోట్ల వేరియంట్లు ఆమోదయోగ్యమైన కరెన్సీ అని స్పష్టం చేస్తూ PIB 2019లో ట్వీట్ కూడా పెట్టింది. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయింకు సంబంధించిన వివరాల కోసం ఇంటర్నెట్లో కీ పదాలను ఉపయోగించి వెతికితే, 500 రూపాయిల నోట్లలో ఈ రెండు వేరియంట్లకు సంబంధించి పలు వార్తా సంస్థలు 2016లోనే  ఆర్టికల్స్ పబ్లిష్ చేసినట్టు తెలిసింది. కరెన్సీ నోట్లు ముద్రించే సమయంలో జరిగే కొన్ని పొరపాట్ల వలన నోట్లలో కొన్ని వైవిధ్యాలు ఏర్పడుతాయని, ప్రజలు ఈ రెండు నోట్ల వేరియంట్లను స్వేచ్చగా అంగీకరించవచ్చని భారతీయ రిజర్వ్ బ్యాంక్ (RBI) ప్రతినిధి  స్పష్టం చేసినట్టు ‘Business Insider’ వార్తా సంస్థ తమ ఆర్టికల్‌లో రిపోర్ట్ చేసింది.
కొత్త 500 రూపాయిల నోట్ల యొక్క సెక్యూరిటీ ఫీచర్స్ జాబితాను వివరిస్తూ ఆర్‌బీఐ తమ వెబ్సైటులో ఒక పోస్టర్  పబ్లిష్  చేసింది. 500 రూపాయిల నోటుపై గాంధీ ముఖం దగ్గరగా ఆకుపచ్చ లైన్లు ప్రింట్ అయి ఉంటేనే అది అసలైన నోటని ఈ పోస్టర్లో ఎక్కడా తెలుపలేదు.
సోషల్ మీడియాలో షేర్ చేస్తున్న ఈ రెండు 500 నోట్ల వేరియంట్లు చెల్లుబాటు అవుతాయని ప్రెస్ ఇన్ఫర్మేషన్ బ్యూరో (PIB) 2019లో  ట్వీట్  ద్వారా స్పష్టం చేసింది.
#PIBFactCheck
Claim: Images and TikTok Videos doing the rounds on #WhatsApp are claiming that ₹ 500 currency notes on which the green strip is closer to #Gandhi Ji are fake.
Reality: Both these notes are acceptable currency.
Conclusion: #FakeNews pic.twitter.com/FCVdfClcrN
చివరగా, ఈ ఫోటోలో ఉన్న రెండు 500 నోట్ల వేరియంట్లు ఆమోదయోగ్యమని ఆర్‌బీఐ స్పష్టం చేసింది. కరెన్సీ ప్రింటింగ్ సమయంలో జరిగిన పొరపాటు వల్ల ఆకుపచ్చ లైన్ల ప్లేస్మెంట్ లో తేడాలు వచ్చాయి.

created: September 19, 2022


text:
మెచ్యూరిటీ కాలం దాటినా కూడా క్లెయిమ్ చేయబడని మొత్తానికి వడ్డీ రేట్లను సవరిస్తూ RBI తీసుకున్న నిర్ణయం జులై 2021 నుండే అమలులో ఉంది - FACTLY
Sai Krishna Muthyanolla
January 25, 2023
టర్మ్ డిపాజిట్‌లకు సంబంధించి RBI జనవరి 2023 నుండి కొత్త నిబంధనలు అమలులోకి తీసుకొచ్చిందని చెప్తున్న వీడియో ఒకటి సోషల్ మీడియాలో విస్తృతంగా షేర్ అవుతోంది. టర్మ్ డిపాజిట్‌లకు సంబంధించి ఆటో రెన్యూవల్ సదుపాయాన్ని RBI కొత్త నిబంధనల ద్వారా తొలగించిందని కూడా ఈ వీడియోలో పేర్కొంటున్నారు. ఐతే  ఈ కథనం ద్వారా వీడియోలో చెప్తున్నదాంట్లో ఎంత నిజముందో చూద్దాం.
క్లెయిమ్: టర్మ్ డిపాజిట్‌లకు సంబంధించి RBI జనవరి 2023 నుండి కొత్త నిబంధనలను అమలులోకి తీసుకొచ్చింది.
ఫాక్ట్(నిజం): టర్మ్ డిపాజిట్‌లకు సంబంధించి మెచ్యూరిటీ కాలం దాటినా కూడా క్లెయిమ్ చేయబడని/ఓవర్ డ్యూ ఉన్న మొత్తానికి వడ్డీ రేట్లను సవరిస్తూ RBI నిబంధనలు తీసుకొచ్చిన మాట నిజమే అయినప్పటికీ ఈ నిర్ణయం కొత్తదేమీ కాదు. 2021 జులైలోనే RBI ఈ నిబంధనను తీసుకొచ్చింది. అలాగే టర్మ్ డిపాజిట్‌లకు సంబంధించి ఆటో రెన్యూవల్ సదుపాయం ప్రస్తుతం కూడా అందుబాటులోనే ఉంది. RBI ఈ నిబంధనను తీసేసినట్టు ఎటువంటి సమాచారం లేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
వైరల్ వీడియోలో  చెప్తునట్టుగా టర్మ్ డిపాజిట్‌లకు సంబంధించి మెచ్యూరిటీ కాలం దాటినా కూడా క్లెయిమ్ చేయబడని/ఓవర్ డ్యూ ఉన్న మొత్తానికి వడ్డీ రేట్‌లను సవరిస్తూ RBI నిబంధనలు తీసుకొచ్చిన మాట నిజమే అయినప్పటికీ ఈ నిర్ణయం కొత్తదేమీ కాదు. RBI 2021 జులైలోనే ఈ నిబంధనను తీసుకొచ్చింది. అప్పటినుండి ఈ నిబంధన అమలులో ఉంది. RBI జులై, 2021లో ఈ నిబంధనను తీసుకొస్తూ విడుదల చేసిన సర్కులర్ ఇక్కడ చూడొచ్చు.
అంతకుముందు మెచ్యూరిటీ తర్వాత క్లెయిమ్ చేయబడని/ఓవర్ డ్యూ ఉన్న మొత్తానికి సేవింగ్స్ డిపాజిట్లకు వర్తించే వడ్డీరేటు వర్తించేది. కానీ కొత్త నిబంధన అమలులోకి వచ్చిన తరవాత ఈ మొత్తంపై కాంట్రాక్ట్ రేట్ ఆఫ్ ఇంట్రస్ట్ లేదా సేవింగ్స్ డిపాజిట్ వడ్డీ రేట్లలో ఏది తక్కువైతే ఆ మొత్తాన్ని అందిస్తారు.
టర్మ్ డిపాజిట్‌ల ఆటో రెన్యూవల్ సదుపాయం తీసేసారా?
వైరల్ వీడియోలో టర్మ్ డిపాజిట్‌లకు సంబంధించి ఆటో రెన్యూవల్ సదుపాయం తొలగించారని చెప్తున్నారు. కానీ, RBI అలాంటి నిబంధనేదీ తీసుకొచ్చినట్టు సమాచారం లేదు. ప్రస్తతం బ్యాంకులు టర్మ్ డిపాజిట్‌లను ఆటో రెన్యూవల్ చేసుకొనే సదుపాయం అందిస్తున్నాయి. వినియోగదారుడు టర్మ్ డిపాజిట్ చేసే సమయంలో ఆటో రెన్యూవల్ ఆప్షన్‌ను ఎంచుకోవచ్చు.
చివరగా, మెచ్యూరిటీ కాలం దాటినా కూడా క్లెయిమ్ చేయబడని మొత్తానికి వడ్డీ రేట్‌లను సవరిస్తూ RBI తీసుకొచ్చిన నిబంధన కొత్తదేమీ కాదు.


text:
ATMలలో 2,000 రూపాయల నోట్లు అందుబాటులో ఉంచవద్దని RBI ఎటువంటి ఆదేశాలు ఇవ్వలేదు - FACTLY
Sai Krishna Muthyanolla
February 7, 2023
2000 నోట్లకు సంబంధించి రిజర్వ్ బ్యాంక్ ఆఫ్ ఇండియా (RBI) ఈరోజు నుండి కొత్త నియమాలను అమలులోకి తీసుకు వస్తోంది అని చెప్తున్న పోస్టు ఒకటి సోషల్ మీడియాలో విస్తృతంగా షేర్ అవుతోంది. ‘బ్యాంకులు ఈరోజు నుండి 2000 రూపాయల నోట్లు స్వీకరించగలుగుతాయి గానీ, మళ్లీ కస్టమర్లకు డబ్బులు ఇవ్వాల్సి వచ్చినప్పుడు ఎట్టి పరిస్థితుల్లో 2,000 రూపాయల నోట్లని ఇవ్వకూడదు. అలాగే ఈ రోజు నుండి ATM మెషిన్లలలో కూడా రూ. 2,000 రూపాయల నోట్లు లోడ్ చెయ్యొద్దని రిజర్వ్ బ్యాంక్ ఆఫ్ ఇండియా బ్యాంకులను ఆదేశించింది’ అని కూడా ఈ పోస్టులో చెప్తున్నారు. ఈ కథనం ద్వారా పోస్టులో చెప్తున్న విషయాలకు సంబంధించి నిజమేంటో చూద్దాం.
క్లెయిమ్: ‘బ్యాంకులు ఈరోజు నుండి కస్టమర్లకు 2000 రూపాయల నోట్లని ఇవ్వకూడదు. అలాగే ఈ రోజు నుండి ATM మెషిన్లలలో కూడా రూ. 2,000 రూపాయల నోట్లు లోడ్ చెయ్యొద్దని RBI బ్యాంకులను ఆదేశించింది’.
ఫాక్ట్ (నిజం):  ఇదే వార్త చాలా సంవత్సరాల నుండి చక్కర్లు కొడుతోంది. నిజానికి ప్రభుత్వం 2000 రూపాయల నోట్ల ముద్రణ 2019 నుండే ఆపేసినప్పటికీ, వీటి చలామణి మాత్రం ఇప్పటికి జరుగుతూనే ఉంది. 2000 రూపాయల నోట్ల ఉపసంహారణ చేయట్లేదని కేంద్ర ప్రభుత్వం మరియు RBI పలు సందర్భాల్లో స్పష్టం చేసాయి. మార్చ్ 2022 చివరి నాటికి  మొత్తం 214 కోట్లకు పైచిలుకు 2000 రూపాయల నోట్లు చలామణిలో ఉన్నాయి. కావున పోస్టు ద్వారా చెప్పేది తప్పు.
RBI నిజంగా ఈ ఆదేశాలు ఇచ్చిందా?
బ్యాంక్ కస్టమర్లకు 2000 రూపాయల నోట్లని ఇవ్వకూడదని గానీ, ATM మెషిన్లలలో 2,000 రూపాయల నోట్లు లోడ్ చెయ్యొద్దని గానీ RBI ఎటువంటి ఆదేశాలు ఇవ్వలేదు. ఇప్పుడే కాదు, గతంలో కూడా RBI బ్యాంకులకు ఇలాంటి ఆదేశాలు ఇవ్వలేదు. అటువంటి ఆదేశాలేవీ RBI వెబ్సైటులో లేవు.
RBI 2000 రూపాయల నోట్ల ముద్రణ ఆపివేసింది
RBI 2019 నుండి 2,000 రూపాయల నోట్లు ముద్రించట్లేదు. అసలు 2000 డినామినేషన్ బ్యాంక్ నోట్లను ముద్రించడానికి ప్రింటింగ్ ప్రెస్‌లకు ఎలాంటి ఇండెంట్ అందించలేదు. ఈ సంవత్సరాలకు సంబంధించి RBI వార్షిక రిపోర్ట్స్ చూస్తే ఈ విషయం స్పష్టమవుతుంది.
ఐతే 2022 వార్షిక రిపోర్ట్ ప్రకారం మార్చ్ 2022 చివరి నాటికి మొత్తం 214 కోట్లకు పైచిలుకు 2000 రూపాయల నోట్లు చలామణిలో ఉన్నాయి. వీటి మొత్తం విలువ 4,28,394 కోట్లు.
2000 రూపాయల నోట్లు ఉపసంహారించే ఉద్దేశం లేదు
సాధారణంగా నోట్ల ముద్రణ అనేది కేంద్ర ప్రభుత్వం RBIతో సంప్రదించి తీసుకునే నిర్ణయం. కేంద్ర ప్రభుత్వం కూడా పలు సందర్భాల్లో పార్లమెంట్‌లో 2019 నుండి 2,000 రూపాయల నోట్లు ముద్రణ తగ్గిందని చెప్పింది. ఐతే 2,000 రూపాయల నోట్లను ఉపసంహారించే ఉద్దేశం లేదని కూడా స్పష్టం చేసింది (ఇక్కడ మరియు ఇక్కడ).
ఐతే ప్రజలు 2,000 రూపాయల నోట్లను మార్చుకోవడంలో ఇబ్బంది పడుతున్న నేపథ్యంలో ప్రభుత్వ రంగ బ్యాంకులైన స్టేట్ బ్యాంక్ ఆఫ్ ఇండియా మరియు ఇండియన్ బ్యాంక్ తమ ATMలో ఎక్కువగా తమ 500 మరియు 200 రూపాయల నోట్లు అందుబాటులో ఉండే విధంగా ఏర్పాటు చేసాయని కేంద్ర ప్రభుత్వం తెలిపింది. ఐతే 2,000 రూపాయల నోట్లను ఉపసంహారించే ఉద్దేశం లేదని మరొక్కసారి స్పష్టం చేసింది (ఇక్కడ మరియు ఇక్కడ).
ఈ వార్త చాలా సంవత్సరల నుండి చక్కర్లు కొడుతోంది
2019 నుండి 2000 రూపాయల నోట్ల ముద్రణ జరగలేదని ఒక RTI ద్వారా వెలుగులోకి రావడంతో 2000 రూపాయల నోట్లకు సంబంధించి తప్పుడు వార్తలు సోషల్ మీడియాలో చక్కర్లు కొడుతున్నాయి (ఇక్కడ మరియు ఇక్కడ). అలాగే పైన చెప్పినట్టు పలు బ్యాంకులు తమ ATMలో 500 మరియు 200 రూపాయల నోట్లు ఎక్కువగా అందుబాటులోకి తేవడం వల్ల ఈ వార్తలు ఎక్కువయ్యాయి. ఐతే ఈ వార్తలలో వాస్తవం లేదని RBI మరియు PIB (ఇక్కడ మరియు ఇక్కడ) గతంలోనే పలు సార్లు కొట్టి పడేశాయి.
एक न्यूज़ आर्टिकल में दावा किया जा रहा है कि भारतीय रिजर्व बैंक ने 2000 रुपये के नोटों की आपूर्ति बंद कर दी है जिसके कारण एटीएम से केवल 100, 200 व 500 रूपए के नोट ही निकाले जा सकेंगे। #PIBFactcheck: यह दावा फर्जी है। @RBI ने ₹2000 के नोटों की आपूर्ति बन्द नहीं की है। pic.twitter.com/DzDMwXuRox
చివరగా, ATMలలో 2,000 రూపాయల నోట్లు అందుబాటులో ఉంచవద్దని RBI ఎటువంటి ఆదేశాలు ఇవ్వలేదు. వీటి చలామణిలో ప్రస్తుతం ఎటువంటి మార్పు లేదు.

created: February 7, 2023


text:
మార్చి నుంచి పాత 100 రూపాయల నోట్లను రద్దు చేస్తున్నట్టు ఇప్పటివరకైతే RBI నిర్ణయం తీసుకోలేదు - FACTLY
Sai Krishna Muthyanolla
January 25, 2021
వివరణ (FEBRUARY 24, 2021):
గత సంవత్సరం వైరల్ అయినా ఇదే పోస్టుని ఇప్పుడు మళ్ళీ మార్చి నుంచి పాత 100 రూపాయల నోట్లను ఉపసంహరించనున్నట్లు రిజర్వు బ్యాంకు ప్రకటించిందని షేర్ చేస్తున్నారు. కానీ, పాత 100 రూపాయల నోట్ల ఉపసంహరణ గురించి ఆర్‌బీఐ కొత్తగా ఎటువంటి ఉత్తరువులు జారీ చేయలేదు.
‘ఈ ఏడాది మార్చి నుంచి పాత 100 రూపాయల నోట్లను ఉపసంహరించనున్నట్లు రిజర్వు బ్యాంకు ప్రకటించింది’, అని చెప్తూ కొందరు సోషల్ మీడియాలో పోస్ట్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: మార్చి 2021 నుంచి పాత 100 రూపాయల నోట్లను రద్దు చేస్తున్నట్టు రిజర్వు బ్యాంకు ప్రకటించింది.
ఫాక్ట్: మార్చి 2021 నుంచి పాత 100 రూపాయల నోట్లను రద్దు చేస్తున్నట్టు వస్తున్న వార్తల్లో నిజం లేదని FACTLY కి ఆర్‌బీఐ అధికారి తెలిపారు. వైరల్ అవుతున్నది ఫేక్ న్యూస్ అని ప్రెస్ ఇన్ఫర్మేషన్ బ్యూరో వారు కూడా ట్వీట్ చేసారు. కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి ఆర్‌బీఐ వెబ్సైటులో వెతకగా, ఈ విషయం పై ఎటువంటి అధికారిక సమాచారం దొరకలేదు. ఆర్‌బీఐ డీజీఎం అధికారి శైలజా సింగ్ కి FACTLY ఫోన్ చేసి మాట్లాడగా, పోస్ట్ లో చెప్పిన విషయం పై చర్చ జరిగిన మాట వాస్తవమే అని, దాని పై ఎటువంటి నిర్ణయం తీసుకోలేదని తెలిపారు. ఒక అధికారి మాటలను వక్రీకరించి తప్పుగా షేర్ చేస్తున్నారని తెలిపారు. ఈ విషయం పై ప్రెస్ ఇన్ఫర్మేషన్ బ్యూరో వారు చేసిన ట్వీట్ తో కూడిన న్యూస్ ఆర్టికల్ ని FACTLY కి ఆర్‌బీఐ అధికారి పంపించారు. ఇప్పట్లో పాత 5, 10, మరియు 100 రూపాయల నోట్లను రద్దు చేయట్లేదని ఆర్‌బీఐ తమ అధికారిక ట్విట్టర్ అకౌంట్ ద్వారా వివరణ ఇచ్చారు.
With regard to reports in certain sections of media on withdrawal of old series of ₹100, ₹10 & ₹5 banknotes from circulation in near future, it is clarified that such reports are incorrect.
‘మార్చి 2021 నుంచి పాత 5, 10, మరియు 100 రూపాయల నోట్లు రద్దు’ అని వైరల్ అవుతున్నది ఫేక్ న్యూస్ అని ప్రెస్ ఇన్ఫర్మేషన్ బ్యూరో వారు చేసిన ట్వీట్ లో కూడా చూడవొచ్చు.
एक खबर में दावा किया जा रहा है कि आरबीआई द्वारा दी गई जानकारी के अनुसार मार्च 2021 के बाद 5, 10 और 100 रुपए के पुराने नोट नहीं चलेंगे।#PIBFactCheck: यह दावा #फ़र्ज़ी है। @RBI ने ऐसी कोई घोषणा नहीं की है। pic.twitter.com/WiuRd2q9V3
చివరగా, మార్చి 2021 నుంచి పాత 100 రూపాయల నోట్లను రద్దు చేస్తున్నట్టు ఇప్పటివరకైతే ఆర్‌బీఐ నిర్ణయం తీసుకోలేదు.
వివరణ (JANUARY 26, 2021):
ఈ ఆర్టికల్ లో పాత 5, 10, మరియు 100 రూపాయల నోట్లు రద్దు గురించి ఆర్‌బీఐ పెట్టిన ట్వీట్ జత చేర్చాము.

created: January 25, 2021


text:
కరెన్సీ నోట్లపై వ్రాతలుంటే చెల్లనివిగా పరిగణించాలని ఆర్‌బీఐ బ్యాంకులను ఆదేశించలేదు - FACTLY
Sai Krishna Muthyanolla
March 14, 2022
కరెన్సీ నోట్లపై ఎలాంటి వ్రాతలు ఉన్నా అవి చెల్లనివిగా పరిగణించబడుతుందని స్టేట్ బ్యాంక్ ఆఫ్ ఇండియా (SBI) మేనేజర్ గమనిక జారీ చేసిన దృశ్యం, అంటూ సోషల్ మీడియాలో SBI బ్యానర్ ఫోటో ఒకటి షేర్ అవుతుంది.  భారతీయ రిజర్వు బ్యాంక్ (ఆర్‌బీఐ) కొత్త నిబంధనల ప్రకారం కొత్తగా విడుదల చేసిన 500 మరియు 2000 రూపాయిల కరెన్సీ నోట్లపై ఏ విధమైన వ్రాతలు వ్రాయకూడదని, అలా అక్షరాలు రాసి ఉన్న నోట్లను ఇకనుండి చెల్లనవిగా పరిగణించడం జరుగుతుందని SBI మేనేజర్ ఈ గమనికలో హెచ్చరించారు. ఆ పోస్టులో ఎంతవరకు నిజముందో చూద్దాం.
క్లెయిమ్: కొత్తగా విడుదల చేసిన 500 మరియు 2000 రూపాయిల కరెన్సీ నోట్లపై ఏవిధమైన వ్రాతలు రాసి ఉన్న అవి చెల్లనివిగా పరిగణించాలని ఆర్‌బీఐ బ్యాంకులను ఆదేశించింది.
ఫాక్ట్ (నిజం): అక్షరాలు రాసి ఉన్న కరెన్సీ నోట్లని చెల్లనివిగా పరిగణించాలని ఆర్‌బీఐ బ్యాంకులకు ఎటువంటి ఆదేశాలు జారీ చేయలేదు. వ్రాతలు లేదా రంగు మరకలు ఉన్న నోట్లు చట్టబద్దమైన టెండరుగా కొనసాగుతాయని, అలాంటి కరెన్సీ నోట్లను ఏ బ్యాంకు శాఖలోనైనా డిపాజిట్ లేదా మార్చుకోవచ్చని ఆర్‌బీఐ తమ వెబ్సైటులో స్పష్టంగా తెలిపింది. కరెన్సీ నోట్లపై ఒకవేళ  రాజకీయం లేదా మతపరమైన సందేశాలను వ్యాపింపజేసే పదాలు రాసివుంటే ఆ నోట్లు చెల్లింపు అవదని ఆర్‌బీఐ తెలిపింది. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించిన సమాచారం కోసం ఆర్‌బీఐ వెబ్సైటులో వెతికితే, అక్షరాలు లేదా రంగు మరకలు కలిగి ఉన్న నోట్ల గురించి ఆర్‌బీఐ తమ ‘తరచూ అడిగే ప్రశ్నల’ విభాగంలో ప్రస్తావించినట్టు తెలిసింది. ఇందులో ఆర్‌బీఐ తమ ‘క్లీన్ నోట్ పాలసీ’ గురించి వివరిస్తూ, ప్రజలను నోట్లపై ఎలాంటి అక్షరాలు రాయవద్దని అలాగే, రబ్బర్ స్టాంప్ లేదా వాటర్ మార్కులను నోట్లపై పెట్టవద్దని సూచించింది. కానీ, అలాంటి వ్రాతలు లేదా రంగు మరకలు ఉన్న నోట్లు చట్టబద్దమైన టెండరుగా కొనసాగుతాయని, వాటిని ఏ బ్యాంకు శాఖలోనైనా డిపాజిట్ లేదా మార్చుకోవచ్చని ఆర్‌బీఐ తెలిపింది. మహాత్మా గాంధీ (కొత్త) సిరీస్ నోట్లతో సహా అన్ని బ్యాంక్ నోట్లకు ఈ నియమాలు వర్తిస్తాయని ఆర్‌బీఐ స్పష్టంగా తెలిపింది.
అయితే, కరెన్సీ నోట్లపై రాజకీయ లేదా మతపరమైన సందేశాలను వ్యాపింపజేసే పదాలు రాసివుంటే ఆర్‌బీఐ (నోట్ రిఫండ్) రూల్స్, 2009 [రిజర్వ్ బ్యాంక్ ఆఫ్ ఇండియా (నోట్ రీఫండ్) సవరణ నిబంధనల ప్రకారం, 2018] నిబంధనల ప్రకారం ఆ నోట్లకు చెల్లింపు లభించదని ఆర్‌బీఐ స్పష్టంగా తెలిపింది.
ఇదివరకు, ఇలాగే అక్షరాలు రాసి ఉన్న నోట్లను బ్యాంకులు చెల్లనివిగా గుర్తిస్తున్నాయని  ఇంటర్నెట్లో ప్రచారం చేస్తే, అటువంటి ఆదేశాలేవి తాము ఇవ్వలేదని ఆర్‌బీఐ పలు మార్లు స్పష్టం చేసింది. ఈ విషయాన్ని రిపోర్ట్ చేస్తూ పలు వార్తా సంస్థలు ఆర్టికల్స్ కూడా పబ్లిష్ చేసాయి. పోస్టులో షేర్ చేసిన గమనిక ప్లకార్డు ఏ బ్యాంకు మేనేజర్ పెట్టారనేది మాకు తెలియలేదు.
చివరగా, కరెన్సీ నోట్లపై వ్రాతలుంటే చెల్లనివిగా పరిగణించాలని ఆర్‌బీఐ బ్యాంకులను ఆదేశించలేదు.


text:
‘1947లో పది రూపాయల నోట్‌పై నేతాజీ సుభాష్ చంద్రబోస్’, అని షేర్ చేస్తున్న ఈ నోటుని ఆర్‌బీఐ విడుదల చేయలేదు - FACTLY
Sai Krishna Muthyanolla
January 24, 2023
“1947 సంవత్సరంలో పది రూపాయలు నోట్ పై సుభాష్ చంద్రబోస్ గారి చిత్రం”, అని చెప్తూ ఒక ఫొటోతో కూడిన పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: 1947 సంవత్సరంలో పది రూపాయల నోట్‌పై నేతాజీ సుభాష్ చంద్రబోస్ చిత్రం ఉన్నట్టు ఫొటోలో చూడవచ్చు.
ఫాక్ట్: ఫోటోలో ఉన్న నోటును ఆర్‌బీఐ (RBI) విడుదల చేయలేదు. అది నేతాజీ సుభాష్ చంద్రబోస్ స్థాపించిన ఆజాద్ హింద్ బ్యాంకు విడుదల చేసిన బ్యాంకు నోటు అయి ఉండవచ్చు. ఆజాద్ హింద్ బ్యాంకు నోట్లకు సంబంధించి తమ దగ్గర సమాచారం లేదని, కావున వాటిని భారతదేశంలో లీగల్ టెండర్‌గా గుర్తించలేమని 2016లో ఒక ఆర్‌బీఐ అధికారి తెలిపినట్టు తెలిసింది. కావున, భారతదేశంలో ఆర్‌బీఐ విడుదల చేసిన నోట్లపై 1947లో నేతాజీ సుభాష్ చంద్రబోస్ చిత్రం ఉండేదని అర్థం వచ్చేలా పోస్ట్‌లో చెప్తూ తప్పుదోవ పట్టిస్తున్నారు.
పోస్ట్‌లోని ఫోటోని గూగుల్ రివర్స్ ఇమేజ్ సెర్చ్‌లో వెతకగా, ఆ ఫోటోకి సంబంధించి ఎటువంటి ఖచ్చితమైన సమాచారం లభించలేదు. అది నేతాజీ సుభాష్ చంద్రబోస్ స్థాపించిన ఆజాద్ హింద్ బ్యాంకు విడుదల చేసిన బ్యాంకు నోటు అని కొందరు సోషల్ మీడియాలో పోస్ట్ చేసినట్టు ఇక్కడ చూడవచ్చు. ఆజాద్ హింద్ బ్యాంకుకు సంబంధించిన వేరే నోట్ ఫోటోని కొన్ని వార్తాసంస్థలు ప్రచురించినట్టు ఇక్కడ చూడవచ్చు.
ఆజాద్ హింద్ బ్యాంకును నేతాజీ సుభాష్ చంద్రబోస్ 1944లో స్థాపించారు. భారత స్వాతంత్ర పోరాటానికి భారతదేశ డబ్బు సాయపడేలా ఆ బ్యాంకు ఉపయోగపడుతున్నట్టు నేతాజీ సుభాష్ చంద్రబోస్ చేసిన వ్యాఖ్యలను ఇక్కడ చదవచ్చు.
ఫోటోలో ఉన్న నోటుకు, ఆర్‌బీఐకి సంబంధం లేదు. ఆర్‌బీఐ వెబ్‌సైట్‌లో (బ్రిటిష్ ఇండియా మరియు రిపబ్లిక్ ఇండియా) ఎక్కడా కూడా పోస్ట్‌లోని ఫోటోని ఆర్‌బీఐ విడుదల చేసినట్టు లేదు. ఆజాద్ హింద్ బ్యాంకు నోట్లకు సంబంధించి తమ దగ్గర సమాచారం లేదని, కావున వాటిని భారతదేశంలో లీగల్ టెండర్‌గా గుర్తించలేమని 2016లో ఒక ఆర్‌బీఐ అధికారి తెలిపినట్టు తెలిసింది.
చివరగా, ‘1947లో పది రూపాయలు నోట్‌పై నేతాజీ సుభాష్ చంద్రబోస్’, అని పెట్టిన పోస్ట్‌లోని నోటుని ఆర్‌బీఐ విడుదల చేయలేదు.

created: January 24, 2023


text:
సాధారణ UPI ఆధారిత బ్యాంక్ అకౌంటు చెల్లింపులకు ఏప్రిల్ 01 నుంచి కూడా ఎటువంటి ఛార్జీలు వర్తించవు - FACTLY
Sai Krishna Muthyanolla
March 30, 2023
ఈ ఏడాది ఏప్రిల్ 1 నుంచి గూగుల్ పే, ఫోన్ పే, పేటీఎంల ద్వారా చెల్లింపులు జరిపితే ఛార్జీలు విధించడానికి కేంద్ర ప్రభుత్వం నిర్ణయం తీసుకుందని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: 01 ఏప్రిల్ 2023 నుంచి గూగుల్ పే, ఫోన్ పే, పేటీఎంల ద్వారా చెల్లింపులు జరిపితే ఛార్జీలు వర్తిస్తాయి.
ఫాక్ట్: 01 ఏప్రిల్ 2022 నుంచి సాధారణ UPI ఆధారిత బ్యాంక్ అకౌంటు చెల్లింపులకు ఎటువంటి ఛార్జీలు వర్తించవు. ఇటీవల NPCI విడుదల చేసిన సర్కులర్ UPI ఆధారిత వాలెట్ వ్యాపార చెల్లింపులకు సంబంధించినది. ఇందులో చెప్పిన ఇంటర్ చేంజ్ ఛార్జీలు మరియు సర్వీస్ ఛార్జీలు బ్యాంకులు మరియు వాలెట్ సంస్థలు భరిస్తాయి. వినియోగదారులు అదనపు డబ్బు చెల్లించాల్సిన అవసరంలేదని NPCI స్పష్టం చేసింది. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
నేషనల్ పేమెంట్స్ కార్పొరేషన్ ఆఫ్ ఇండియా (NPCI) 2016లో యూనిఫైడ్ పేమెంట్స్ ఇంటర్‌ఫేస్ (UPI) అనే ఆన్‌లైన్ డబ్బు చెల్లింపు వ్యవస్థను అభివృద్ది చేసింది. ఈ వ్యవస్థ ఆధారంగానే పనిచేసే గూగుల్ పే, ఫోన్ పే, పేటీఎం వంటి అప్లికేషన్లను ఉపయోగించి కస్టమర్లు తమ బ్యాంక్ అకౌంటు నుంచి మరొక బ్యాంక్ అకౌంటుకు క్షణాల్లో డబ్బుని పంపవచ్చు. కేవలం బ్యాంకుకి లింకు అయిన ఫోన్ నెంబర్/UPI ID/ QR code ఉంటే చాలు ఒక యాప్‌లో రిజిస్టర్ అయిన బ్యాంక్ అకౌంటు నుంచి మరొక యాప్‌లో రిజిస్టర్ చేసుకున్న అకౌంటుకి కూడా పంపే అవకాశం ఉంటుంది. దీనినే Interoperability అంటారు. అంటే UPI వ్యవస్థ ద్వారా వివిధ బ్యాంకులను అనుసంధానం చేసి లావాదేవీలను సులభతరం చేసే విధానం.
అయితే ఇటువంటి యాప్‌లు కొన్ని సొంతగా వాలెట్లను కలిగి ఉన్నాయి. ఉదాహరణకు ఫోన్ పే వాలెట్, అమెజాన్ పే వాలెట్ , మొబిక్విక్ వాలెట్ మొదలైనవి అందుబాటులో ఉన్నాయి. దేశంలో ఇటువంటి వాలెట్లు పదుల సంఖ్యలో ఉన్నాయి. వీటినే ఆర్థిక పరిభాషలో Prepaid Payments Instruments (PPI) అని అంటారు. కస్టమర్లు తమ బ్యాంకు నుంచి ఈ వాలెట్లకు డబ్బుని పంపించుకొని వీటిని అనేక బిల్లు చెల్లింపులకు వాడవచ్చు. కానీ ఇప్పటి వరకు అయితే ఈ వాలెట్లకు Interoperability(అనుసంధానం) లేదు. అంటే ఒక వాలెట్లో ఉన్న డబ్బుని మరొక కంపెనీ వాలెట్‌కు పంపించుకునే వీలు లేదు.
ఇలాంటి విషయాలని దృష్టిలో పెట్టుకొని RBI 2017 నుంచే వాలెట్ల అనుసంధాన ప్రక్రియకి సంబంధించిన మార్గదర్శకాలను జారీ చేస్తూ వచ్చింది. ఇందులో భాగంగానే, బ్యాంకుల మధ్య ఎలాగైతే UPI ఆధారంగా సులభంగా, వేగంగా లావాదేవీలు జరుగుతున్నాయో అలాగే వాలెట్లను కూడా UPI వ్యవస్థ పరిధిలోకి తెచ్చి అనుసంధానం చేయాలని 31 మార్చి 2022 వరకు డెడ్ లైన్ విధించింది. కానీ, దాదాపు అన్ని వాలెట్ కంపెనీలు వివిధ కారణాల రీత్యా దీనిని అమలు చేయలేదు. దీనికి సంబంధించి 24 మార్చి 2023 లో NPCI సర్క్యులర్ జారీ చేసింది.
దీంట్లో చెప్పిన విషయాలన్నీ భవిష్యత్తులో జరగబోయే UPI ఆధారిత వాలెట్ చెల్లింపులకే గురించే కానీ, ఇప్పటికే మనుగడలో ఉన్న UPI ఆధారిత బ్యాంక్ అకౌంటు లావాదేవీల గురించి కాదు. ఇక ఈ సర్క్యులర్లో చెప్పిన చార్జీల వివరాలను పరిశీలిద్దాం.
1. ఆన్‌లైన్ వ్యాపారులకు, పెద్ద వ్యాపార సంస్థలకు, ఆఫ్ లైన్ చిన్న వ్యాపారులకు చేసే చెల్లింపులు ₹2000 మించి ఉంటే 0.5- 1.1% ఇంటర్ ఛేంజ్ ఫీజు వర్తిస్తుంది. ఇది వినియోగదారుడు చెల్లించాల్సిన అవసరం లేదు.
ఉదాహరణ: ఒక HP పెట్రోల్ బంక్ లో ఫోన్ పే వాలెట్ నుంచి ICICI బ్యాంకుకు చెందిన QR కోడ్ ని స్కాన్ చేసి ₹3000 చెల్లిస్తే, ICICI బ్యాంకు ఫోన్ పే సంస్థకి 0.5%, అనగా ₹15 చెల్లించాలి. దీనినే ఇంటర్ ఛేంజ్ ఫీజు అంటారు. ఇది వినియోగదారులు చెల్లించాల్సిన అవసరం లేదంటూ NPCI స్పష్టం చేసింది.
2. బ్యాంకు నుంచి ₹2000కి మించి డబ్బుని వాలెట్లోకి పంపితే సంబంధిత వాలెట్  సంస్థ బ్యాంకుకి 15 బేసిస్ పాయింట్లు సర్విస్ చార్జ్ కట్టాల్సి ఉంటుంది.
ఉదాహరణ: యాక్సెస్ బ్యాంకు నుంచి పేటియం వాలెట్ లోకి ₹3000 పంపించుకుంటే,  పేటియం సంస్థ 0.15%, అనగా ₹4.5 యాక్సెస్ బ్యాంకుకి చెల్లించాల్సి ఉంటుంది. ఇక్కడ కూడా వినియోగదారులు అదనంగా చెల్లించాల్సిన అవసరం లేదు.
ఇక ఇదివరకు చేసే UPI ఆధారిత బ్యాంకు అకౌంటు చెల్లింపులను ఎప్పటి లాగానే ఉచితంగానే చేయచ్చు. అయితే కొందరు బ్యాంకింగ్ రంగ నిపుణుల అభిప్రాయం ప్రకారం UPI ఆధారిత వాలెట్ చెల్లింపులపై విధించే ఛార్జీలు చివరికి వినియోగదారులపై పరోక్షంగా ప్రభావం చూపే అవకాశం ఉందని పేర్కొన్నారు. కానీ ఇప్పటి వరకైతే వినియోగదారులు ప్రత్యక్షంగా ఎటువంటి చార్జీలను చెల్లించనవసరం లేదని NPCI పేర్కొంది.
NPCI Press Release: UPI is free, fast, secure and seamless
Every month, over 8 billion transactions are processed free for customers and merchants using bank-accounts@EconomicTimes @FinancialXpress @businessline @bsindia @livemint @moneycontrolcom @timesofindia @dilipasbe pic.twitter.com/VpsdUt5u7U
చివరిగా, 01 ఏప్రిల్ 2022 నుంచి కూడా సాధారణ UPI ఆధారిత బ్యాంక్ అకౌంటు చెల్లింపులకు ఎటువంటి ఛార్జీలు వర్తించవు.


text:
తిరుమలలో శ్రీవారి మెట్ల మార్గం ఎప్పటి నుంచో ఉంది; ఇటీవల రిలయన్స్ సంస్థ అలిపిరి మార్గాన్ని పునర్నిర్మించేందుకు అయ్యే మొత్తం ఖర్చుని భరించింది - FACTLY
Sai Krishna Muthyanolla
September 1, 2021
‘తిరుమలలో కాలి నడకన వెళ్ళే భక్తుల కోసం రిలయన్స్ సంస్థ కొత్తగా ఒక మెట్ల మార్గం నిర్మించిందని, ఈ మార్గం ద్వారా ఐతే కేవలం 2388 మెట్లలో తిరుమల చేరుకోవచ్చని, అదే పాత మార్గం ద్వారా ఐతే 6588 మెట్లు ఎక్కవలసి వచ్చేదని’ చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: రిలయన్స్ సంస్థ తిరుమలలో కాలి నడకన వెళ్ళే భక్తుల కోసం 2388 మెట్లతో చిన్న మెట్ల మార్గాన్ని నిర్మించింది.
ఫాక్ట్ (నిజం): సాధారణంగా తిరుమల కొండని నడక మార్గం ద్వారా ఎక్కడానికి అలిపిరి నుండి 11 కిలోమీటర్ల మేర సుమారు 3550 మెట్లతో ఒక మార్గం, శ్రీనివాస మంగాపురం దగ్గరి నుండి 2 కిలోమీటర్ల మేర సుమారు 2388 మెట్లతో మరో మార్గం ఉంటుంది. 2000  దశాబ్దం చివరిలో టీటీడీ ఈ మార్గాన్ని పునరుద్ధరించి భక్తులకు అందుబాటులోకి తెచ్చింది. ఐతే ఇటీవల రిలయన్స్ సంస్థ అలిపిరి మార్గాన్ని 25 కోట్లతో పునర్నిర్మించేందుకు ముందుకు వచ్చింది. ఈ విషయాన్నే రిలయన్స్ సంస్థ 2388 మెట్లతో కొత్త మార్గాన్ని నిర్మించిందని పొరపాటు పడ్డారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
సాధారణంగా తిరుమల కొండని నడక మార్గం ద్వారా ఎక్కేవారికి రెండు మార్గాలు ఉన్నాయి. ఒకటి అలిపిరి దగ్గరిది కాగా, మరొకటి అలిపిరి నుండి 20 కిలోమీటర్ల దూరంలోని శ్రీనివాస మంగాపురం దగ్గరి శ్రీవారి మెట్ల మార్గం. అలిపిరి నుండి వెళ్ళే మార్గం 11 కిలోమీటర్ల మేర సుమారు 3550 మెట్లతో ఉంటుంది, రెండింటిలో ఇదే పొడవైన మార్గం. ఇది మొదటి నుండి భక్తులకు అందుబాటులో ఉన్న మార్గం. ఈ మార్గాలకి సంబంధించిన పలు ఆన్లైన్ బ్లాగ్‌లు ఇక్కడ మరియు ఇక్కడ చూడొచ్చు.
శ్రీనివాస మంగాపురం దగ్గర శ్రీవారి మెట్ల మార్గం 2 కిలోమీటర్ల మేర సుమారు 2388 మెట్లతో మరో మార్గం ఉంటుంది. ఐతే ఇది చాలా పురాతన మార్గమే అయిన, ఈ మార్గం మొదటి నుండి భక్తులకు అందుబాటులో లేదు. 2000 దశాబ్దం చివరిలో టీటీడీ ఈ మార్గాన్ని పునరుద్ధరించి భక్తులకు అందుబాటులోకి తెచ్చిందని ఈ వార్తా కథనం ద్వారా తెలుస్తుంది.
అలిపిరి మెట్ల మార్గం – రిలయన్స్ సంస్థ:
2019లో సుమారు 7.6 కిలోమీటర్ల మేర అలిపిరి మెట్ల మార్గాననికి మరమత్తులు చేసి పునర్నిర్మించాలని టీటీడీ నిర్ణయించి 2020లో పనులు మొదలు పెట్టింది. ఈ మార్గంలోని తాగునీటి పైప్‌లైన్‌లు, టాయిలెట్‌లు, ఆరోగ్య కేంద్రాలు, సెక్యూరిటీ అవుట్ పోస్టులు, విద్యుత్ మరియు బ్రాడ్‌కాస్టింగ్ కేబుల్స్ మొదలైన సదుపాయాలను పునర్నిర్మించాలని, దీనికి 25 కోట్లు ఖర్చు అవుతుందని అంచనా వేసారు. ఐతే రిలయన్స్ సంస్థ ఈ అలిపిరి మెట్ల మార్గాననికి మరమత్తులు చేసి పునర్నిర్మించడానికి అయ్యే పూర్తి ఖర్చుని భరిస్తామని ముందుకు రావడంతో టీటీడీ ఈ అవకాశాన్ని  రిలయన్స్ సంస్థకు ఇచ్చింది. ఈ విషయానికి సంబంధించిన వార్తా కథనాలు ఇక్కడ మరియు ఇక్కడ  చూడొచ్చు.
ఐతే రిలయన్స్ సంస్థ అలిపిరి మార్గాన్ని పునర్నిర్మించిన విషయాన్నే రిలయన్స్ సంస్థ కొత్తగా 2388 మెట్లతో కొత్త మార్గాన్ని నిర్మించిందని తప్పుగా అర్ధం చేసుకొని ఇలా షేర్ చేస్తునట్టు ఉంది.
చివరగా, తిరుమలలో శ్రీవారి మెట్ల మార్గం ఎప్పటి నుంచో ఉంది; ఇటీవల రిలయన్స్ సంస్థ అలిపిరి మార్గాన్ని పునర్నిర్మించేందుకు అయ్యే మొత్తం ఖర్చుని భరించింది.

created: September 1, 2021


text:
‘రెమెడిసివిర్’ వల్ల కోవిడ్-19 తగ్గుతుందని కచ్చితంగా చెప్పలేమని, పరిశోధనలు జరుగుతున్నాయని దాన్ని తాయారు చేసిన గిలియడ్ సంస్థనే తెలిపింది - FACTLY
Sai Krishna Muthyanolla
May 5, 2020
‘సంచలనం: వచ్చే వారం నుండి అందుబాటులోకి రానున్న కోవిడ్-19  మెడిసిన్’ అని చెప్తూ, ‘NTv Telugu’ న్యూస్ ఆర్టికల్ తో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
వచ్చే వారం నుండి అందుబాటులోకి రానున్న కోవిడ్-19 మెడిసిన్.
ఫాక్ట్ (నిజం): గిలియడ్ సంస్థ మరో వారం రోజుల్లో అందుబాటులోకి వస్తుంది అని చెప్పింది ‘రెమెడిసివిర్’ డ్రగ్ గురించి, కొత్త మెడిసిన్ గురించి కాదు. అంతేకాదు, ‘రెమెడిసివిర్’ మీద కూడా ఇంకా పరిశోధనలు జరుగుతున్నాయి. ఎబోలా వ్యాధి కోసం మొదటిగా ‘రెమెడిసివిర్’ డ్రగ్ ని తాయారు చేసారు. అయితే, కోవిడ్-19 ఉన్నవారికి కూడా కొన్ని సందర్భాల్లో తొందరగా కోలుకోవడానికి ‘రెమెడిసివిర్’ పని చేస్తుందని కొన్ని పరిశోధనల్లో తేలినందువల్ల, తాజాగా అమెరికా ప్రభుత్వం కోవిడ్-19 పేషంట్లకు ఇవ్వడానికి ఆమోదిచింది. కానీ, ‘రెమెడిసివిర్’ వల్ల కోవిడ్-19 తగ్గుతుందని కచ్చితంగా చెప్పలేమని గిలియడ్ సంస్థ వారి వెబ్సైటులో చదవొచ్చు. కావున పోస్ట్ లో చెప్పింది తప్పు.
పోస్టులో ఇచ్చిన న్యూస్ ఆర్టికల్ (ఆర్కైవ్డ్) ని చదవగా, మరో వారం రోజుల్లో కోవిడ్-19  మెడిసిన్ అందుబాటులోకి వస్తుందని గిలియడ్ సంస్థ చెప్పినట్టు ఉంటుంది. ఆర్టికల్ లో ఒక దగ్గర ఏమో వాక్సిన్ అని ఉంటది, మరో దగ్గర ఏమో మెడిసిన్ అని రాసి ఉంటుంది. అంతేకాదు, ‘లీడ్ సంస్థ తయారు చేసిన రెమ్డేసివిర్ మెడిసిన్ మనిషిపై ప్రయోగం చేస్తూ విఫలం అయ్యింది’ అని కూడా ఆర్టికల్ లో ఉంటుంది.
మరో వారం రోజుల్లో కోవిడ్-19 కి ఏమైనా మందు వస్తుందని గిలియడ్ సంస్థ చెప్పిందా అని వెతకగా, గిలియడ్ సంస్థ చెప్పింది ‘మనిషిపై ప్రయోగం చేస్తూ విఫలం అయ్యింది’ అని NTv ఆర్టికల్ లో ఉన్న ‘రెమెడిసివిర్’ డ్రగ్ గురించే అని తెలుస్తుంది. మరో కొత్త మెడిసిన్ గురించి గిలియడ్ సంస్థ చెప్పలేదు. అంతేకాదు, ‘రెమెడిసివిర్’ మీద కూడా ఇంకా పరిశోధనలు జరుగుతున్నాయి.
ఎబోలా వ్యాధి కోసం మొదటిగా ‘రెమెడిసివిర్’ డ్రగ్ ని తాయారు చేసారు. అయితే, కోవిడ్-19 ఉన్నవారికి కూడా కొన్ని సందర్భాల్లో తొందరగా కోలుకోవడానికి ‘రెమెడిసివిర్’ పని చేస్తుందని కొన్ని పరిశోధనల్లో తేలినందువల్ల, తాజాగా అమెరికా ప్రభుత్వం కోవిడ్-19 పేషంట్లకు ఇవ్వడానికి ఆమోదిచింది.
కానీ, ‘రెమెడిసివిర్’ వల్ల కోవిడ్-19 తగ్గుతుందని కచ్చితంగా చెప్పలేమని గిలియడ్ సంస్థ వారి వెబ్సైటులో చదవొచ్చు.
చివరగా, ‘రెమెడిసివిర్’ వల్ల కోవిడ్-19 తగ్గుతుందని కచ్చితంగా చెప్పలేమని, పరిశోధనలు జరుగుతున్నాయని దాన్ని తాయారు చేసిన గిలియడ్ సంస్థనే తెలిపింది.
‘మీకు తెలుసా’  సిరీస్ లో మా వీడియోస్ మీరు చూసారా?